Pribatutasun-politika - San Juan de Dios Arrasate-Mondragón\nHonako pribatutasun politika hau San Juan de Dios Ospitaleari (Arrasate-Mondragon) (aurrerantzean, Ospitalea) ospitaleak horretarako jarritako bideen bitartez emandako datu pertsonalak ematen dituzten erabiltzaile edo pertsona fisikoei aplikatuko zaie.\nZein da zure datu pertsonalen tratamenduaren Arduraduna?\nDatu pertsonalen tratamenduaren arduraduna San Juan de Dios Ospitalea (Arrasate-Mondragon) da, helbidea Arrasateko Gesalibar auzoko 14 – 20590 Posta Kodea duena. Helbide elektronikoa: [email protected].\nNor da eta zertarako balio du Daten Babeserako Eskuordeak?\nInteresatuari jakinarazi nahi diogu datuen Babeserako Eskuorde bat dugula, eta harekin harremanetan jar daitekeela bere datu pertsonalen tratamenduari buruzko zalantzak argitzeko, honako helbide honen bidez: [email protected].\nZer motatako datu pertsonalak tratatzen ditugu?\nOspitaleak erabilgarri dituen dokumentuetan –paperean nahiz elektronikoak– jasotzen diren datu pertsonalak honako mota hauetakoak dira:\nIdentifikaziorako datuak (izena, argazkiak, abizenak, helbide elektronikoa, helbidea, etab.).\nFinantza eta ekonomiari buruzko datuak (kontu korronteen zenbakiak, kreditu/zordunketa txartelak).\nDatu profesionalak, akademikoak eta formazioari buruzkoak (tituluak, formazio-ikastaroak).\nEzaugarri pertsonalak, inguruabar sozialak.\nPazientearen Historia Klinikoan jasotzen diren osasunari buruzko datuak.\nZertarako tratatzen ditugu zure datuak? Zenbat denboran gordetzen ditugu zure datuak?\nInteresatuak ematen dituen datu pertsonalak honako helburu hauekin tratatuko dira:\nErabiltzaileen laguntza oso eta sanitarioa. Datu pertsonalak behar duzun osasun laguntza osoa emateko eta horretarako Ospitaleak behar dituen osasun-zerbitzuak eta administrazio-zerbitzuak behar bezala kudeatzeko tratatuko dira. Zure datu pertsonalak legeak aurreikusten dituen epeen arabera gordeko dira. Besteak beste, honako ekintza hauek egiten ditugu:\nPazienteak onartzeko eta alta emateko beharrezko tramiteak.\nMedikuarekin dituzun hitzorduak kudeatu eta gogorarazi.\nOspitalera etorri izana justifikatzeko ziurtagiriak idatzi zure senitarteko edo zuri atxikiriko pertsonentzat, hala eskatzen badute eta araudiak baimentzen badu.\nLanpostuetarako hautagaiak hautatzea. Jasotzen ditugun curriculumak eta bertan jasotzen diren datuak erabilgarri dagoen lanpostua betetzeko hautagai jakin bat hautatzeko eta, hautatuz gero, pertsona horrekin komunikatzeko soilik erabiltzen dira. Datuak isilpekoak dira eta adierazitako xedea betetzeko soilik erabiltzen dira Ospitalean bertan. Emandako datuak bildu zireneko xedea betetzeko beharrezkoa den denboraz gordeko dira.\nZein dira San Juan de Dios (Arrasate-Mondragon) Ospitaleko boluntariotza osatzen duten pertsonak? Eskuzabaltasun osoz euren denbora, ezagutzak eta konpromisoa ematen dizkiguten pertsonak funtsezkoak dira guretzat. Gure boluntario taldeko kide izateko zuk emandako datuak boluntario gisa izen ematea kontrolatzeko eta kudeatzeko tratatzen dira. Datuak bildu diren helburua betetzeko behar besteko denboraz gordeko dira, eta xede horretatik eta datuen tratamendutik ondoriozta litezkeen erantzukizunak zehazteko.\nLaguntza espiritual edo erlijiosoa behar al duzu? Baimena ematen baduzu, eduki ditzakezun beharrizan erlijioso eta espiritualak betetzeko erabiliko ditugu zure datuak. Datuak bildu diren helburua betetzeko behar besteko denboraz gordeko dira, eta xede horretatik eta datuen tratamendutik ondoriozta litezkeen erantzukizunak zehazteko.\nErakundearen urteko egutegia jaso nahi duzu, San Juan de Dios (Arrasate-Mondragon) Ospitalearen jardueren, informazioen eta elkartasun kanpainen berri jaso nahi duzu? Erabiltzaileek emandako datuak urteko egutegia doan helarazteko erabiliko dira; bai, halaber, San Juan de Dios (Arrasate-Mondragon) Ospitaleak antolatzen dituen ekintza, jarduera edo kanpainei buruzko informazioa, edozein bidetatik, helarazteko ere. Informazio korporatiboa jasotzeko interesa duten pertsonen datu pertsonalak sisteman gordeko dira mugarik gabe interesatuak datu horiek ezereztatzea eskatzen ez duen bitartean.\nKalitate eta eraginkortasun handiko zerbitzua jaso nahi duzu? Zure iritzia garrantzitsua da guretzat. Lagun iezaguzu gure zentroaren eraginkortasun gorena lortzen. Batzuetan, asebetetze-inkestetan parte hartzeko edo zure datu pertsonalak eska diezazkizuke San Juan de Dios (Arrasate-Mondragon) Ospitaleak gure zerbitzuak ikuskatzeko, kontrolatzeko, garatzeko eta hobetzeko. Emandako datuak bildu zireneko xedea betetzeko beharrezkoa den denboraz gordeko dira.\nErabiltzaileak egin ditzakeen kontsulta eskaerak, datuak babesteko eskubideak erabiltzea, informazio eskaerak, esker on adierazpenak, kexak eta erreklamazioak kudeatzea haren premiei erantzuteko. Kontsulta, erreklamazio, kexa edo iradokizunen bat egitean, edo datuak babesteko eskubideak erabiltzen dituenean, eskaeran ematen dituen datuak eskaera jaso eta hari erantzun bat emateko xedearekin tratatuko dira. Datuak bildu diren helburua betetzeko behar besteko denboraz gordeko dira, eta xede horretatik eta datuen tratamendutik ondoriozta litezkeen erantzukizunak zehazteko.\nKontratuen exekuzioa eta fakturazioa. Kontratazio prozesuetako kontratugileek emandako datuak kontrataturiko zerbitzua emateko, haren fakturazioa egiteko eta aplikagarriak diren lege-betebeharrak betetzeko xedearekin tratatuko dira. Datuak bildu diren helburua betetzeko behar besteko denboraz gordeko dira, eta xede horretatik eta datuen tratamendutik ondoriozta litezkeen erantzukizunak zehazteko, abenduaren 17ko 58/2003 Tributuen Lege Orokorrari jarraikiz, artxibo eta dokumentazioei buruzko araudian zehazten diren aldiez gain.\nZure argazkiak eta bideoak komunikabide propioetan eta kanpokoetan informazioa argitaratzeko erabiliko dugu, zuk baimena ematen baduzu. Irudi eta/edo bideo diren datu pertsonalak oso garrantzitsuak dira Ospitaleak gauzatzen dituen jarduerak eta kanpainak islatzeko. Zure datuak Ospitalearen komunikabideetan argitaratzeko erabiliko dira eta, inoiz, kanpoko beste komunikabide batzuetan. Zure irudi eta/edo bideoak sisteman gordeko dira mugarik gabe, interesatuak haiek ezereztatzea eskatzen ez duen bitartean.\nBideozaintza, zure segurtasuna eta Ospitaleko instalazioena zaintzeko. Bideo-zaintzako kamerek hartutako zure bideo edo irudiak instalazioen, eta eraikinean dauden pertsonen eta ondasunen segurtasuna zaintzeko tratatuko dira. Bideo-zaintzako sistemek hartutako irudiak hartzen direnetik hasi eta, gehienez, hilabeteko epean ezereztuko dira.\nZerk ahalbidetzen digu zure datu pertsonalak tratatzea?\nZure datu pertsonalen tratamenduak honako prozesu hauetan: kontsulta eskaerak, informazioa, kexak, erreklamazioak eta bestelako komunikabide eta bideo-zaintzako bideak, Ospitalearen legezko interesari erantzuten dio, Datuak Babesteko Araudi Orokorraren 6.1.f) artikuluan xedatzen denari jarraikiz.\nKontrataziotik ondorioztatzen diren zure datuen tratamendurako legezko oinarria zerbitzuak emateko kontratua gauzatzea da, Datuak Babesteko Araudi Orokorraren 6.1.b) artikuluan xedatzen denari jarraikiz.\nHonako jarduerekin egiten dugun datuen tratamendua: informazio korporatiboa bidaltzea, hautagaiak hautatzea eta erakundearen komunikabideetarako argazkiak eta bideoak egitea, interesatuaren baimen askearen ondorioa da, Datuak Babesteko Araudi Orokorraren 6.1.a) artikuluan xedatzen denari jarraikiz. Baimena esanbidez eta esplizituki azaldu behar da horretarako prestatutako bideak erabiliz. Baimen hori edozein unetan ken daiteke, eta horretarako, eskubideak erabiltzeko adierazitako bideak erabiliz jakinarazi behar da.\nLagatzen edo jakinarazten al dizkiegu datuak hirugarren batzuei?\nZure datu pertsonalak agintari, organo judizial eta erakunde publikoei jakinarazi edo laga ahal izango zaizkie eskatutako legezko betebehar bat betetzeko komunikazio hori nahitaezkoa edo beharrezkoa baldin bada.\nZure datuak inoiz laga ahal izango zaizkie hornitzaile baten parte-hartzea eskatzen duen prozedura bat kudeatzeko eta gauzatzeko beharrezkoak diren zerbitzu hornitzaile eta hirugarrenei.\nOspitaleak ez du nazioarteko datu transferentziarik egiten eta ez dauka aurreikusita halakorik egitea. Hala egin behar izango balitz, indarrean dauden Araudiak eta Agintari Ikuskatzaileek xede horretarako emandako lege, gomendio eta jarraibideak betez egingo litzateke.\nZer eskubide ditut nire datu pertsonalei dagokienez?\nIndarrean dagoen Datuak Babesteko araudiari jarraikiz, jakinarazi nahi diogu interesatuari honako eskubide hauek dituela: Pdf\nDatuetan sartzeko eskubidea. Tratamenduaren Arduradunarengana jotzeko eskubidea da, zure datuak nola tratatzen ditugun eta horren xedea zein den jakiteko, eta haien kopia jasotzeko.\nDatuak zuzentzeko eskubidea. Zuzenak ez diren edo osatu gabe dauden datu pertsonalak Tratamenduaren Arduradunak berehala zuzentzeko eskubidea da.\nDatuak eramateko eskubidea. Datuak formatu egituratu batean, erabilera arruntekoa, irakurketa mekaniko eta hainbat modutan operatzeko modukoa, eta beste Arduradun bati emateko moduan jasotzea eskatzeko eskubidea da, betiere tratamenduaren oinarria baimena edo kontratu baten exekuzioa bada.\nEzereztatzeko eskubidea. Datu pertsonalak ezereztatzea eskatzeko eskubidea da, honako balizko hauetan:\nLortu ziren helbururako dagoeneko beharrezkoak ez izatea.\nBaimenean oinarrituta egotea.\nAurka egiteko eskubidea erabili izana.\nDatuak legez kanpo tratatu izana.\nDatuak legeak behartuta ezeztatu behar izatea.\nInformazioaren gizartearen zerbitzu eskaintzarekin lotuta lortu izana.\nDatuen aurka egiteko eskubidea. Tratamenduaren Arduradunak honako tratamenduetako bat egiteari uko egiteko interesatuaren eskubidea da:\nLegezko interesa edo interes publikoan oinarrituta dagoenean, soslaiak lantzea barne.\nXedetzat marketin zuzena duenean.\nDatu pertsonalen tratamendua mugatzeko eskubidea. Tratamenduaren mugapena eskatzeko eskubidea da, eta datuen tratamendua etetea edo datuak beste xede baterako gordetzea eska daiteke.\nLagapen automatizatuen xede ez izateko eskubidea. Eskubide honekin bermatu egin nahi da zure datuen tratamenduan soilik oinarritutako erabaki baten xede ez bihurtzea; soslaiak lantzea barne, zugan ondorio juridikorik eragin dezakeena edo antzeko moduren batean nabarmen eragin diezazukeena.\nDatuetara sartzeko, haiek zuzentzeko, ezerezteko eta eramateko eskubidea, datuak mugatzeko, tratamenduari uko egiteko eta zure datuen tratamendu automatizatuan soilik oinarrituriko erabakien xede ez izateko eskubideak, bidezko denean, honako helbide honetan erabil ditzakezu: Gesalibar Auzoa 14 – Posta kodea: 20509, Arrasate-Mondragon edo honako helbide elektroniko honetan: [email protected]. Era berea, interesatuak dagozkien eskubideak erabili ahal izango ditu araudian jasota dauden terminoei jarraikiz, eta Datuak Babesteko Espainiako Agentziaren aurrean erreklamazioa ere aurkeztu ahal izango du (www.aepd.es).\nSalaketa-kanala, San Joan Jainkoarenaren Ospitale-ordena-Espainiako San Joan Jainkoarenaren probintzia erakundeak, bere Compliance kudeaketa-sistemaren barruan gaitutako komunikazio-tresna bat da, eta erakundearen barruan gerta litezkeen portaera irregularrak edo legez kanpokoak jakinarazteko balio du; horrela, eskatzen duen salaketagilearen konfidentzialtasuna bermatzeko.\nPortaera irregularren edo legez kanpokoen salaketa horiek Etika edo Portaera Kodearen, antolakundearen barneko arauen eta/edo Ordenamendu Juridikoaren araudiaren litezkeen urraketei edo arau-hausteei buruzkoak izango dira.\nSalaketa-kanala emandako datu pertsonalak tratatzeaz arduratzen den Maio Legal kanpoko etxeak kudeatzen du San Joan Jainkoarenaren Ospitale-ordena-Espainiako San Joan Jainkoarenaren probintzia erakundearekin batera, emandako informazioa kudeatzeko eta salatutako gertakarien ikerketa egokia egiteko xedez.\nHonako esteka honen bidez irits zaitezke salaketa-kanalera, eta bertan aurkituko duzu salaketa jartzeko inprimakiaz gain, kanalaren erabilera- eta funtzionamendu-arauei buruzko informazio osoa:


Nafarroa osoan haurrak D ereduan matrikulatzeko deia egin dugu, horretarako hamaika arrazoi on dagoela sinetsita | LAB SINDIKATUA\nIrakaskuntza Hezkuntza Nafarroa osoan haurrak D ereduan matrikulatzeko deia egin dugu, horretarako hamaika arrazoi...\nNafarroa osoan haurrak D ereduan matrikulatzeko deia egin dugu, horretarako hamaika arrazoi on dagoela sinetsita\nNafarroan, otsailaren 1etik 7ra eginen dute Haur eta Lehen Hezkuntzako aurrematrikulazio kanpaina. Hori dela-eta LAB sindikatuak D ereduaren aldeko bere konpromisoa eta babesa berretsi nahi ditu. Era berean, Nafarroa osoko familiak animatu nahi ditu haurrak D ereduan matrikula ditzaten, horixe baita herritar euskaldun eleaniztunak izatea ahalbidetzen duen eredu bakarra.\nNafarroan dagoen egoera soziolinguistikoa zein den ikusita, ikasle euskaldun eleaniztunak sortzeko bidean, LABek ezinbestekotzat jotzen du D ereduaren indartzea. 50 urteko esperientzia pilatua du D ereduak, eta gaurko egunean Nafarroako eredu bakarra da derrigorrezko hezkuntza bukatutakoan ikasleak euskaraz ongi komunikatzea ahalbidetzen duena.\nOrain dela bi urte LAB sindikatuak egin zuen kanpaina batean adierazi zen moduan, badira hamaika arrazoi haurrak D ereduan eskolatzeko:\n1. Ikasle euskaldun eleaniztunak nahi ditugulako.\n2. Gure ondare kulturala ezagutzeko eta maitatzeko.\n3. Pedagogia aurrerakoian oinarritzen delako.\n4. Gurea ezagutuz desberdina dena errespetatzen ikasteko.\n5. Irakasleak ereduarekin konprometituak daudelako.\n6. Ezagupena barnetik hasten delako. Euskara gurea!\n7. Hirugarren hizkuntza batzuk errazago ikasteko.\n8. Lan aukera handiagoak izateko.\n9. Bide luzea egin duen hezkuntza eredua delako.\n10.Emaitza akademiko onak ematen dituelako. 11.Nafarroa hobeto ezagutzeko.\nLAB sindikatuak, eragile soziopolitikoa den heinean, gizartearekin duen erantzukizunaren baitan kokatzen du D ereduaren aldeko zeregin hau, eta berriz ere adierazi nahi du Nafarroan eta Euskal herri osoan euskararen ofizialtasunaren eta normalizazioaren mesedetan lanean jardungo duela.


kritiken hemeroteka » Irten ezindako belena\n« Bidaiak scriptoriumean zehar | Zine kritikak »\nNoraino hel daiteke Kairoko alde zaharreko auzotegi batean jaio eta sei urterekin Koran eskola batean ikasten hasteaz batera, Sinclair, Johnson eta beste idazle batzuen eleberri poliziakoak —bigarren eskukoak, maileguan hartuak— irakurtzen hasten den sei urteko umemoko bat? Zer espero genezake nobela haiek bereak legetxe arabieraz berridazten zituen gaztetxo batengandik? Etorkizunean idatziko zituen liburuen lehengaia eskuratu guran ote ziharduen eleberri poliziakoetatik faraoien garai klasikoen gaineko kontakizunetara igaro zen aprendizak? Hamabost eta hamasei urterekin maitasun bertso berrien eskribatzaileak zelan ez zuen lortuko ohorezko sariarekin Filosofian lizentziatzea tesina gaitzat Estetika hartuta, literatura eta filosofia estuen horrexek lotzen dituen aldetik? Nolatan amaitu zezakeen ibilbidea kalezulo batean, aurreko ikasketa horiei guztioi gutxiegi iritzita, Arabiar Musikaren Institutuan ere ikasten hasi eta administrazioko funtzionaritza lan itxuraz seguruagoen ildotik abiatu zen artista ipurterreak? Eta goi mailetan ibilita ere, zer dela-eta ahozko herri literaturaren oihartzunez bete idaztiok, idazletzan hasitakoan? Baina, bestela gerta zekiokeen, gizarte bizitzan uzkur eta itxi samar agertu arren, egiptiar literatur zokoetan gogotik parte hartzen zuen lagunari, akeita etxe horietan koblakari eta ipuin kontalariei sarri ere sarri entzunda, txolarte etengabeetan hitzez, kafez eta tabakoz toxikatu artean? Halako zuloetan hasiko bide zitzaion mamitzen bizitzaren ispilu omen diren kafetegi jendetsuenganako zaletasuna, Mirarien kalezuloa eleberriaren zilborra den kafetegiaren inguruko bizitzan ikusten den moduan. Eta auzoak, kafetegiak, batzoki publikoak maite zituelako, halakoetan irten ezinda geratu zen Nagib, edo haietatik irten gura ez zuela…\nArabiarrez, frantsesez eta ingelesez hainbat kultur joera bereganatu izanaren ondorioz, ekialdeko eta mendebaldeko —batez ere, Europako— kulturak uztartzen hasi zen eta, hatsarreetan, sare moduko batean ehundutako ipuin bilduma joriak ehundu zituen, alfonbra hegalari moduko horietako batean.\nTapiz haietatik, kontzepzio errealistako eleberrien tapiz handietara igaro zen Kairo berria idazlanaren faborez, Mahfuzengan halako zama handia hartuko duen justiziaren gai morala zutabetzat. Eta hala, eleberriz eleberri, auzoa, kalezuloa, gizadiaren aberri bihurtuz doakio.\nBaina bizitzak fikzioari zorrik ez dion erakusgarri, bere burua sinestun aurkeztu arren, islamdar estuekin arazoak izan zituen Gure auzuneko seme-alabak* eleberria zela-eta, fatwa leporatu ziotenez gero, asasinatzen saiatu ziren, baita larri zaurtu ere.\nEskuartean dugun eleberria, Nagiben beste lan batzuen antzera, pelikula bihurtu zuten, honako hau Arturo Rispteini esker. Auzoko kaleetan, harrizko zoru gogor eta gotorra kotoi bigunezko bihotzen pausalekua da. Eta izenburua gorabehera, mirariak jazoera arrunt dira, azkenean, harrimena gertaera komuna da, monotonoa, eguneroko asperdura bera mirari mamitzen zaigula bailirudike irakurri ahala. Amaiera zoriontsuak ez dira, ordea, askok uste bezain usukoak.\nPatxi Zubizarretak dioskunez, hain erraz, ia bestela baitakoan irakurtzen den itzulpen hau ez du arabieratik paratu, baina, itzulpen literarioaren baranoan gauza onartua da zilegi dela, oso, jatorrizkoa ez beste bi edo hiru hizkuntza makulu hartuta itzultzea. Jakina, oztopo harriak ezin berdinak izan itzultzailearentzat jatorrizkoan edo horren bertsioetan. Baina egia baldin bada giza hizkuntza guztien azpian gramatika unibertsal bat datzala edo beste batzuek esan gurago duten munduan, eleberri guztiak, hizkuntza guztiak, eleberri eta hizkuntza berberen aurpegiak direla, hau ere bide baliagarria da jatorrizkora heltzeko. Egiptiar auzotik euskal kalexkarako jauzian, zelanbait, Mahfuz bera bidaide dugu, berberak, aurretiaz, Europako literatur tradizioa ondo mamurtu, irentsi eta txertatu zuelako eleberrian. Ez dago oso urrun, ordea, arabieratik ere zuzenean euskaratuko dugun unea. Altaffayllako egunak gogoan…


"Espaloiak oinezkoentzat dira" kanpaina - Ekologistak Martxan - Euskal Herria\n2014ko Novemberren 7\nGune publikoa guztiz beharrezkoak dira gure kaleetako espaloiak hiri bizitzan. Hortxe ibiltzen eta komunikatzen baikara\nEspaloiak ez dira ibilgailuak pasatzeko.Espaloian zirkulazioa bereziki ahulenentzat da kaltegarria, umeentzat, atso-agureentzat edo elbarrientzat.\nErrepidean segurtasun arazoak eta leku gutxi izatearen ondorioz, udaletxe batzuk espaloien izaera okertzen ari dira, haietan aparkatzea baimenduta edota pasatzen utzita.\nIbilgailu txikiek errepideetan dituzten zirkulazio edo aparkaleku arazoak ez dira konpondu behar oinezkoen segurtasuna edo erosotasunaren kaltetan.\nGainera, bada garaia mugikortasun jasangarriago baten alde egiteko, honen oinarria oinezkoen eta bizikletarien mugikortasuna defenditzea eta bultzatzea izanik. Bizikletarien mugikortasunak ahalmen itzela du hiriko garraioan eta asko lagun dezake gure hirietako giroa hobetzen.\nBaina akats larria litzateke bizikletariei laguntzearren oinezkoei kalte egitea.\noinezkoentzako triptico eusk.\n← Elkarretaratzea Arenako hirigintza espekulazioaren aurka “Voices of transition” dokumentala →


Txakurrek laranjak eta mandarinak jan ditzakete, ala arriskutsuak dira? | Consumer\nTxakurrek laranjak eta mandarinak jan ditzakete, ala arriskutsuak dira?\nZitrikoak fruitu onuragarriak dira txakurrentzat, eta C bitamina, antioxidatzaileak eta hidratazioa gehitzen dizkiote haien dietari\narabera: Asteartea, 2018ko otsailaren 06a\nTxakurrek jan dezaketen frutetako bat dira laranjak. Laranjak, mandarinak eta pomeloak arriskutsuak dira katuentzat, baina elikagai horiek seguruak dira txakurrentzat. Baina, beti komeni da txakurrei zitrikoak ematea? Zer onura dituzte animalia horientzat? Noiz ibili behar dugu kontuz? Artikulu honetan, txakurrei laranjak, mandarinak eta pomeloak modu seguruan nola eman aipatzen da.\n“Txakurrentzako gama altuko jaki komertzialek proteinen, koipeen, bitaminen eta mineralen balantze egokia dute, baina elikagai prozesatu horiek gabezia batzuk dituzte. Izan ere, urriak dira, oro har, antioxidatzailetan eta elikagai naturalek (frutak, esaterako) badituzten beste bitamina eta substantzia batzuetan. Horregatik, fruta oso onuragarria izan daiteke gure txakurrentzat”, onartu du Rick Woodfordek, “Elikatu hobeto zure lagunik onena” (Feed your best friend better, Andrews McMeel, 2012) eskuliburuaren egile eta txakur-elikaduran adituak.\nEta zer onura dakarkiete frutek txakurrei? Zenbait fruta eta barazki elikagai osasuntsuak dira, eta txakurra saritzeko balio dute. Aperitibo osasungarri horiek, gainera, kaloria gutxikoak dira; beraz, ez dago arriskurik gehiegizko pisua edo obesitatea eragiteko. Hirietako zakurren erdiek, gutxi gorabehera, izaten dituzte arazo horiek, Lagun egiteko Animalien Obesitatea Prebenitzeko Elkartearen arabera, eta gaixotasun larriak eragiten dituzte, hala nola diabetesa, txakurren artritisa eta bihotzeko arazoak.\nJan al ditzakete txakurrek laranjak, mandarinak eta beste zitriko batzuk, hala nola pomeloa? Gustuko al dute zaporea? Dakigun bezala, laranjak, mandarinak eta zitrikoak, oro har, fruitu arriskutsuak dira katuentzat. Olio esentzialak dituzte, eta psoraleno deritzon osagai bat, felidoentzat toxikoa. Baina, txakurrentzat ere toxikoak al dira laranjak eta mandarinak?\nTxakurrek laranjak jan ditzakete?\nTxakurrek laranjak jan ditzakete. Zapore zitrikoa ez da atsegina txakur guztientzat, baina gustatzen bazaie poztu egin behar dugu, fruta seguruak baitira txakurrentzat.\nEta are gehiago. Albaitaritza-nutrizioko adituek diotenez, laranjak, gainera, C bitaminaren iturri onuragarriak dira txakurrentzat. “Laranjek aukera ematen dute txakurren dietan C bitamina sartzeko; osagai hori ezaguna da ahalmen antioxidatzailea duelako”, dio Woodfordek. Eta ez hori bakarrik. Ur-kantitate handia dute, eta, beraz, hidratazioa areagotu, egarria ase eta udako egun beroetan fresko mantentzen dute animalia.\nTxakurrak laranjaren zaporea gozatzen badu, fruta horren zatiak eman dakizkioke sari gisa. Jaki hori, gainera, erraz eramaten da tuper txiki batean poltsan, txakurrarekin paseatzera ateratzen garenean. Horrela, laranja sari osasungarri gisa erabil daiteke, eta, aldi berean, animaliak irteeretan behar duen ura edaten duela ziurtatzen dugu.\n‘Hiru zuku txakurrarekin partekatzeko‘.\nLaranjak jaten dituzten zakurrak: badaezpadako neurriak\nZakurrek laranja zurituak jan ditzakete. Baina, eskainiz gero, hartuko al ditu? Agian. Txakur batzuei ikaragarri gustatzen zaie fruta horren zaporea; beste batzuek, berriz, baztertu egiten dute. Azken kasu horretan, hobe da jaten dituzten beste fruta osasuntsu batzuk erabiltzea sari gisa, hala nola platanoa edo hazirik gabeko sagar-zatiak.\nBaina, ia beti bezala, moderazioa garrantzitsua da. Gogoan izan sari jangarriak ez direla inoiz izan behar gure lagun iletsuaren eguneko kalorien % 10 baino gehiago. Gainera, laranja gehiegi ematen bazaio, urdaila kexatu egin daiteke, eta beherako arina eragin.\nAholkurik onena? Laranja beti zuritu behar da txakurrari eman aurretik, eta sari osasungarri hau neurriz eskaini. Laranjaren azala ez da toxikoa haientzat (landarea, berriz, bai), baina, azala irentsiz gero, gerta daiteke urdaileko mina ematea.\nGainera, lau hankako lagun hauen dietaren aldaketa guztiekin gertatzen den bezala, gogoratu txakur-janarian elikagai berriak sartzeak urdaileko arazo batzuk eragin ditzakeela hasieran. Gomendioa, beraz, lehenbizi albaitariari galdetzea da eta, txakurrari laranjaren zaporea gustatzen bazaio, pixkanaka sartzea elikagai hori, sari gisa erabilita.\nMandarinak eta pomeloak arriskutsuak dira txakurrentzat?\nLaranjekin gertatzen den bezala, mandarinak eta pomeloak ez dira arriskutsuak txakurrentzat. Mandarinaren zaporea ez da laranjaren gustuaz oso bestelakoa; beraz, txakur batek zitriko horietakoren batez gozatzen duenean, besteaz ere gozatuko du.\nTxakurrari mandarinak gustatzen bazaizkio, hartu beharreko neurriak laranjentzat aipatutakoen antzekoak dira. Mandarina sari jangarria besterik ez da; ezin da haren ohiko dietan sartu. Gainera, neurriz eskaini behar zaio, zurituta eta azalik gabe.\nEta pomeloarekin zer? Zitriko horren zaporea oso txakur gutxik dute gustuko. Pomeloa elikagai segurua da txakurrentzat, baina zapore mingotsa du, eta ez da oso erakargarria gehienentzat.\nruzkinen atalean parteka dezakezu zure esperientzia!\npremios para perros-eu txakurren osasuna txakurrentzako elikagaiak


poemigradxs jardunaldi poetikoak - Sarean\npoemigradxs jardunaldi poetikoak\nar28urt19:0023:00poemigradxs jardunaldi poetikoakPoesia re-existentzian19:00 - 23:00 Ekitaldi mota:Literatura\nAbya Yala elkarteak eta pertsona migrante eta razializatuen beste zenbait kolektibok hitz poetikoek eta hemendik sortzen diren adierazpenek baimentzen duten espazioa proposatu nahi dute; oroimenerako, gorpuzteko. Inor ez diren horiek gaur\nAbya Yala elkarteak eta pertsona migrante eta razializatuen beste zenbait kolektibok hitz poetikoek eta hemendik sortzen diren adierazpenek baimentzen duten espazioa proposatu nahi dute; oroimenerako, gorpuzteko.\nInor ez diren horiek gaur egungo aldaketaren alde konspiratzen ari dira, geroaren asmakizunaren alde, pentsatzeko, ekiteko, sentitzeko toki bakoitza antzemanez.\n(Asteartea) 19:00 - 23:00


MAILA PROMOZIOAN JOKATUKO DU REAL UNIONEK : KIROLETIK\nMAILA PROMOZIOAN JOKATUKO DU REAL UNIONEK\n20 Mai, 2019 Irun, Futbol, Real Union, Segunda División B, Tudelano\nTxuribeltzek Tudelanoren aurka etxeko lanak egin zituzten 1-0 garaituta, baina Getxoko Arenasek Mirandesi irabazi zionez gero, bi partiduetan mailari eusten saiatuko beharko da\nReal Unionek 2.B mailan jokatzen jarraitu nahi badu promozioan Jumilla, Celta B edo Alcoyano bi neurketetan gailendu beharko da. Arerioa zein den gaur jakingo dugu, baina lan makala ez da izango, izan ere, guztiok izan nahi dute brontzezko mailaren partaide datorren urtean. Denboraldia 44 punturekin bukatu du talde txuribeltzak, eta promozio postuetan bukatu du Getxoko Arenasek Mirandes 1-0 garaitu zuelako.\nNeurketari dagokionez, argi geratu zen Real Unionek bizitza jokoan zuela. Lehen minutuetatik berdegunean nagusi izan zen eta baloiaren jabetza bereganatu zuen. Hala ere, 25.minuturarte Real Union ez zen Tudelanoren atera hurbildu, geroztik hiru aukera garbi izan zituen baina denboraldi osoan zehar, aukerak gauzatzeko arazoak zituen talde txuribeltzak.\nBigarren zatia lehenaren bide beretik hasi zen, baina Real Unionek gola ahalik eta azkarren eskuratu nahi zuen. 48.minutuan bi korner atera zituen talde irundarrak, 51.minutuan Javi Martinezen jaurtiketa gutxigatik ez zen atean sartu eta azkenean, 52.minutuan Mikel Orbegozok arratsaldeko gol bakarra erdietsi zuen. Une hartan Real Union 2.B mailako taldea zen Getxoko Arenas Mirandesen aurka berdintzen baitzuen. Minutu batzuk geroago, bizkaitarrek gola sartu zuten eta azkenean promozioan jokatuko du maila. Bi neurketak 1-0ekoarekin bukatu ziren, eta orain Real Unionek bi neurketa gehiago jokatu beharko ditu.


«La Pollaren abestiek ez dute baliorik galdu»\n15 urria, 2021 Kate Motzean 379\nAndoni Zarandona zumarragarrak elektrikari ikasketak egin zituen eta Irizar enpresan lan egiten du. 17 urte daramatza Ormaiztegiko enpresan. Lehenago, lau eman zituen Fagorren. Aisialdian kirol emankizunak ikustea gustatzen zaio, batez ere saskibaloia eta txirrindularitza. Izan ere, saskibaloian jokatu zuen, Goierri eta Andraitz taldeetan.\nGustuko saskibaloi taldea?\nGustuko saskibaloi jokalaria?\nGaztetan Ramon Rivas gustatzen zitzaidan. Ni nintzen Rivas jokalari kuttuntzat zuen bakarra.\nEl nombre de la rosa, nahiz eta kasu honetan pelikula liburua baino hobea den ia. Lehenengo liburua irakurri nuen eta ondoren pelikula ikusi nuen.\nAsko. Zinemazalea naiz. Garai bateko pelikulak gustatzen zaizkit, batez ere. Apocalypse Now, adibidez. Arrastoa utzi zidan.\nEuskal rock erradikala. Garai hartakoak gara eta ez dugu eboluzionatu.\nLa Polla Records taldearen edozein. Ez dute baliorik galdu.\nOporretarako, toki guztiak dira onak.\nDagoena… eta azkar. Ordu horietan…\nZure bizitzako egun bereziena?\nLehen umea jaiotzen ikusi nuenekoa.\nAmets asko ditut, baina hankak lurrean eduki behar dira. Umeak tartean daudenean, egunean egunekoa.\nEzkio. Umeak hara joaten dira eskolara eta oso gustura egoten gara bertan.\n« «Polita da euskararekin errimen bidez idaztea»\n«Natura gizarteak duen ondarea da» »


212. zk., 2013ko azaroaren 7a, osteguna\nPDF (350 KB - 32 orri.)\n422/2013 DEKRETUA, urriaren 7koa, nekazaritzako eta elikagaigintzako industrien erantzukizunpeko adierazpenen erregimena arautzekoa eta Euskal Autonomia Erkidegoko Nekazaritza eta Elikagaigintzako Industrien Erregistroaren antolamenduari eta funtzionamenduari buruzkoa.\nMaiatzaren 24ko 9/2012 Legeak, Nekazaritza eta Elikagaigintzako Politikari buruzko abenduaren 23ko 17/2008 Legea aldatzekoak, aldatu egin du, hirugarren artikulu honen bidez, abenduaren 23ko 17/2008 Legeko 59.4 artikulua: «Nekazaritza- eta elikagaigintza-arloko industria orok, sozietate-egoitza edo instalazioren bat Euskal Autonomia Erkidegoan badu eta lege honetako eranskinean jasotako jardueraren bat egiten badu, erantzukizunpeko adierazpen bat egin beharko du, zeina aurreikusita baitago Herri Administrazioen Araubide Juridiko eta Administrazio Prozedura Erkidearen azaroaren 26ko 30/1992 Legearen 71.bis artikuluan, nahitaez eta funtzionamenduan jarri aurretik. Euskal Autonomia Erkidegoko Nekazaritza eta Elikagaigintzako Industrien Erregistroan sartuko dira Erantzukizunpeko adierazpenean jasotako datuak, zeina Lege honetako 60. artikuluan sortzen baita».\nEra berean, Euskal Autonomia Erkidegoko Nekazaritza eta Elikagaigintzako Industrien Erregistroa sortu zuen maiatzaren 24ko 9/2012 Legeak. Legeak arautzen du erregistro horren barruan sartuko dela Euskal Autonomia Erkidegoko Ardo eta Edari Alkoholdunen Botilatzaile eta Ontziratzaileen Erregistroa, eta xedatzen du azken hori nekazaritzaren eta elikagaigintzaren gai-alorrean eskudun den Euskal Autonomia Erkidegoko Administrazio Orokorreko Sailari atxikiko dela eta interkonexioa izango duela Elikagaigintzako Enpresen Erregistro Sanitario Orokorrarekin. Haren antolamendua eta funtzionamendua erregelamendu bidez zehaztuko direla arautzen du, era berean.\nZerbitzu-jardueren sarbiderako eta jarduera horiek egiteko askatasuna finkatu ondoren, establezimendu-askatasuna eta zerbitzuen prestazio askea arautzen ditu azaroaren 23ko 17/2009 Legeak. Horrez gainera, sinplifikazio administratiboa bermatzen du, eta Lege horrek berak araututakoak izango dira muga bakarrak. Hori horrela, Euskal Autonomia Erkidegoko Nekazaritza eta Elikagaigintzako Industrien Erregistroak (hemendik aurrera NEIE esango diogu) izaera administratiboa izango du, nekazaritza eta elikadurako industrien gai-alorrean eskudun den sailak ikuskapen egokiak egin ditzan jarduera-arlo horretan. Ez da izango, beraz, erregistro eratzailea, eta bai Administrazioaren tresna bat, Euskal Autonomia Erkidegoko nekazaritza eta elikadurako industrien jarduerei buruzko informazioa eskuratzeko. Berariaz, adierazi berri ditugun industria-jarduera horiei buruzko informazioa emateko tresna izango da, eta informazio-zerbitzu hori emango die herri-administrazioei, herritarrei eta, bereziki, enpresa-sektoreari.\nHorrek esan nahi du nekazaritza eta elikagaigintzako industriek, lanean hasi baino lehen, erantzukizunpeko adierazpen bat aurkeztu behar dutela haien jarduerari ekiteko, eta adierazpen horretan adierazi behar dutela, haien erantzukizunpean, bete egiten dituztela indarreko araubideak ezartzen dizkien jarduera-baldintzak. Horrenbestez, ez da beharrezkoa NEIE erregistroan inskribatuta izatea jarduerari ekin baino lehen.\nDekretu honek bete egiten du Nekazaritza eta Elikagaigintzari buruzko abenduaren 23 17/2008 Legearen 59.4 eta 60. artikuluek arautzen dutena.\nDekretu honek bete egingo du nekazaritza eta elikagaigintzako industrien erregistroaren gai-alorrean zegoen hutsunea eta lehen adierazitako erantzukizunpeko adierazpenen sistema berria arautuko du, industria horien jarduerari ekiteko baldintza izan dadin adierazpen hori.\nDekretu honek erantzukizunpeko adierazpenentzat arautzen duen erregimenaren eta NEIE erregistroaren egituraren eta funtzionamenduaren xede dira industria hauek: nekazaritza eta elikagaigintzako industriak, haragiki-industria, arrainkiena, landare eraldatuena, olio eta koipeena, esnekiak, errotaritza-industria, animaliak elikatzeko produktuen fabrikazioa, ogigintzako produktuak elikadurarako pastak, bestelako elikadura-produktuak, edariak, tabakoa, egur-produktuak, basoko produktuak, energia berriztagarriak eskuratzeko biomasa eta lehengai organikoak, ongarriak eta substratuak, hainbat produktutarako hozkailu-biltegia eta nekazaritza eta elikagaigintzako industrien gai-alorrean eskudun den sailaren mendeko beste nekazaritza eta elikagaigintzako industria batzuk. Horrela, beraz, bete egiten dira abenduaren 23ko 17/2008 Legea, Nekazaritza eta Elikagaigintza Politikakoa, eta abenduaren 15eko 20/2012 Dekretua, Lehendakariarena, Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena.\nBetetzekoa da, era berean, maiatzaren 7ko 559/2010 Errege Dekretua, Industriako Erregistro Integratuaren Erregelamendua onartzekoa, eta, ondorioz, industria-alorrean eskudun den sailari bidali behar zaizkio lanketako eta fabrikazioko jardueretan diharduten nekazaritzako eta elikagaigintzako industriek egindako erantzukizunpeko adierazpenak. Sail horrek, bere aldetik, Industria, Energia eta Turismo Ministerioak kudeatzen duen Industriako Erregistro Integratura igorriko ditu adierazpen horiek.\nHori horrela izateko, egokitu egin behar izan da orain artean indarrean izan den sistema eta nabarmen aldatu da Erregistroaren eginkizuna. Aldaketa horien ondorioz, asko aldatu zaie nekazaritza eta elikagaigintzako industriei beren jarduerari ekiteko modua.\nNEIE erregistroak informazio-izaera du, eta enpresaburuek aurkezten dituzten erantzukizunpeko adierazpenetako informazioa jasotzen du. Horrez gainera, izapide telematikoek ematen dituzten aukera berrietara egokituko da Erregistroa, Dekretu honen helburu eta xedeak azkarrago eta modu eraginkorragoan betetzen lagunduko duen tresna izan dadin.\nArau honek bost kapitulu, hiru xedapen iragankor, xedapen indargabetzaile bat eta bi azken xedapen ditu.\nNekazaritza eta elikagaigintzako industriek beren jarduerari ekiteko zer baldintza bete behar dituzten arautzen du Dekretu honen II. kapituluak. Erantzukizunpeko adierazpenen erregimena arautzen du Dekretuko III. kapituluak eta Erregistroaren funtzionamendua IV. kapituluak. Zehapen-erregimena arautzen du, azkenik, V. kapituluak. Erregistroan integratzeko arauak dakartzate xedapen iragankorrek, ardoa eta/edo alkoholdun edariak botilaratzen eta/edo ontziratzen dituzten establezimenduek inskripzio-zenbakiei eutsiko dietela arautzen dute, eta araubide iragankorra finkatzen dute. Dekretuak indargabetzen dituen arauak adierazten ditu xedapen iragankorrak, eta arauzko garapena eta arauaren indarraldia finkatzen dituzte bi azken xedapenek.\nNekazaritzaren eta elikagaigintzaren alorretan eskudun den sailak landu du dekretu hau, Emakumeen eta Gizonen Berdintasunerako otsailaren 18ko 4/2005 Legearen 19. artikulutik 22.era bitartean xedatutakoa kontuan harturik.\nDekretu hau egiteko, kontsulta egin zaie hark eragiten dituen sektoreko erakunde adierazgarrienei, eta derrigorrezkoak diren txosten guztiak eskatu dira.\nHori guztia aintzat hartuta, Garapen Ekonomiko eta Lehiakortasuneko sailburuaren proposamenez, Euskadiko Aholku Batzorde Juridikoarekin bat etorriz, eta Jaurlaritzaren Kontseiluak 2013ko urriaren 7an egindako bilkuran aztertu eta onartu ondoren, honako hau\nDekretu honen xedea da nekazaritza eta elikagaigintzako industrien erantzukizunpeko adierazpenen erregimena arautzea eta Euskal Autonomia Erkidegoko Nekazaritza eta Elikagaigintzako Industrien Erregistroaren antolamendua eta funtzionamendua arautzea, nekazaritza eta elikagaigintzako sektoreen plangintza, antolamendua eta garapena egiteko behar den informazio iraunkor, bateratu eta eguneratu guztia izan dezaten Euskal Autonomia Erkidegoko herri-administrazioek.\nJarraian adierazten diren kontzeptuek definizio hau izango dute Dekretu honetan:\n1.– Nekazaritza eta elikagaigintzako industria: ekipo-ondasunen instalazioen multzoa eta haiek beharrezko dituzten instalazio osagarriak dira, baldin eta enpresa autonomiadunak osatzen badituzte, nekazaritzako eta elikagaigintzako produktuak (arrainkiak barne) manipulatzeko. Industria horien produktuak ez dira saldu behar azken kontsumitzaileari edo haiek dauden udalerriko merkatuetara soilik.\n2.– Industrien instalazioa: ekipo-ondasunen eta haiek behar dituzten azpiegitura eta instalazio osagarrien ezarpena da. Industria-jarduera independente baten moduan lan egiteko gai den produkzio-prozesu bat sarrarazi behar dute horiek guztiek.\n3.– Ekipo-ondasunak: ondasun ukigarriak dira, manufakturak eta prozesuak egiten dituzten industrien ondarean sartzeko eskuratzen direnak. Zuzenean eta modu iraunkorrean parte hartzen dute produkzio-jardueran, landutako edo erdi-landutako produktu bihurtzeko lehengaiak.\n4.– Instalatutako industrien aldaketak: aldaketak izango dira honako hauek:\na) Industriaren titulartasuna aldatzea eta/edo sozietate-izendapena aldatzea eta/edo forma juridikoa aldatzea: Industriak erregistroko fitxan duen titulartasuna aldatzea izango da, eta/edo sozietatearen izen edo deitura aldatzea, eta/edo industriaren forma juridikoa aldatzea.\nb) Errentamendua. Industriaren aprobetxamendua aldi baterako lagatzea da. Kontratu baten bidez eta indarreko legediaren arabera egin behar da.\nc) Lekualdatzea: industriaren kokalekua aldatzea da, aintzat hartu gabe haren prozesuak, ahalmenak eta/edo ekipo-ondaSunak aldatzen diren ala ez.\nd) Jarduera aldatzea: landutako edo egindako produktuak funtsean aldatzea da.\ne) Handitzea: ekipo-ondasunen egoera aldatzea da, baina beti instalazioen ahalmen osoak edo partzialak handitzeko egiten bada. Handitzea izango da, era berean, instalazioak aldatzea eraikitako azalerak handitzeko eta/edo industria-jarduera berri bat egitea, indarrean dagoen erregistro-inskripzioan ageri direnaz bestelakoa.\nf) Murriztea: industriaren ahalmen osoa edo partziala txikitzea dakarren aldaketa da, bai haren ekipo-ondasunei dagokienez, bai eraikitako azalerei dagokienez, bai erregistratuta dauden industria-jarduerei dagokienez.\ng) Ordezkatzea: antzeko ezaugarriak dituzten elementu berriekin ordeztea instalazioak, makinak, motorrak eta ekipo-ondasunen beste elementu batzuk, baldin eta produktuen kalitatea handitu edo dibertsifikatzeko egiten bada, haien hasierako ahalmena aldatu gabe.\nh) Aldi baterako etetea: industriaren produkzio-prozesua aldi baterako etetea da. Aldi horrek ezin du hiru urtekoa baino luzeagoa izan.\ni) Jarduera amaitzea edo jardueraren baja: Industriaren jarduera egiteari uztea da.\nJARDUERARI EKITEKO ETA ALDAKETAK EGITEKO BALDINTZAK\n3. artikulua.– Nekazaritza eta elikagaigintzako industrien jarduerari ekiteko baldintzak.\nNekazaritza eta elikagaigintzako industriek, aplikatzekoa den araudiak agintzen duena betetzeaz gain, baldintza hauek bete behar dituzte, Dekretu honek araututakoaren baitan:\n1.– Baldintza hauek bete behar dituzte instalazioek:\na) Industriaren titularra pertsona juridikoa baldin bada, eratze-eskriturak eta sozietatearen estatutuak izatea, dagokion erregistroan behar bezala zigilatuta.\nb) Alta-egoeran izatea Jarduera Ekonomikoen gaineko Zergan.\nc) Industria-mota bakoitzari dagokion eskumena duen teknikariak idatzi eta izenpetutako proiektua izatea.\nd) Obra eta instalazioen amaierako ziurtagiria edukitzea, eta bertan adieraztea obrak proiektuak adierazitako moduan egin direla eta proiektuak bete egiten dituela betetzekoak dituen arau guztiak. Industriak haren instalazioen zati bat jartzen baditu funtzionamenduan, teknikari eskudun batek egindako ziurtagiri bat izan behar dute, eta ziurtagiri horrek azaldu egin behar ditu instalazioen aldi baterako funtzionamendu edo funtzionamendu partzialaren arrazoiak.\ne) Jarduera egiteko behar den ingurumen-baimena edukitzea. Jarduera sailkatuaren lizentzia, aurretiazko jakinarazpena edo erantzukizunpeko adierazpena edo ingurumen-baimen bateratua.\nf) Elikagaigintzako eta elikagaien Enpresen Erregistro Orokor Sanitarioa edo osasun-baimena izan behar dute, baldin eta jarduera egiteko beharrezkoa bada haiek izatea.\n2.– Baldintza hauek bete behar dituzte jatorrizko izendapena duten industriek:\na) Artikulu honen 1. puntuan arautzen diren baldintzak bete behar dituzte.\nb) Jatorrizko izendapenen araubide orokorra eta espezifikoa bete behar dute.\n3.– Baldintza hauek bete behar dituzte nekazaritza ekologikoko, produkzio integratuko, artisau-produkzioko eta kalitate-bereizgarriko jarduerak egin nahi dituzten industriek:\nb) Bete egin behar dute nekazaritza ekologikoko, produkzio integratuko, artisau-produkzioko eta kalitate-bereizgarriko jarduerak egin nahi dituzten industrien gaineko araubide orokorra eta espezifikoa.\n4.– Baldintza hauek bete behar dituzte ontziratzeko eta botilaratzeko jarduerak egin nahi dituzten industriek:\nb) Ontziratzeko eta botilaratzeko jarduerarako makineria egokia izan behar dute.\n4. artikulua.– Nekazaritza eta elikagaigintzako industrietan aldaketak egiteko baldintzak.\n1.– Dekretu honetan, Dekretu honen 2. artikuluko 4. paragrafoan arautzen diren egoerak izango dira instalatuta dauden industrien aldaketak.\n2.– Aldaketek, kasuan kasu nabartuta, baldintza hauek bete behar dituzte:\na) Industriaren titularrak haren titulartasuna, sozietate-izendapena edo forma juridikoa aldatzea:\n1) Industriaren pertsona titularrak titulartasuna, sozietate-izendapena edo forma juridikoa aldatzea behar bezala erregistratutako eskritura publiko bidez edo dohaintzako, ondare-eskualdaketako, ondorengotzako nahiz titulartasunaren aldaketa ahalbidetzen duen bestelako agiri juridiko pribaturen baten bidez. Ogasuneko likidazioa edo salbuespen-agiria erantsi beharko dira beti.\n2) Industriaren pertsona titularrak titulartasuna, sozietate-izendapena edo forma juridikoa aldatzea, hari dagokion jarduera egiteko behar den ingurumen-baimenari dagokionez: Jarduera sailkatuaren lizentzia, aurretiazko jakinarazpena edo erantzukizunpeko adierazpena edo ingurumen-baimen bateratua.\n3) Industriaren titulartasuna, sozietate-izendapena edo forma juridikoa aldatzeari ekitea Elikagaigintzako eta Elikagaien Erregistro Sanitario Orokorrean edo osasun-baimenean, baldin eta Erregistroan inskribatzekoa baldin bada jarduera.\n1) Errentamendu-kontratu bat izatea.\n2) Industriaren titulartasuna aldatu izana haren jarduerarako behar den ingurumen-baimenean: Jarduera sailkatuaren lizentzia, aurretiazko jakinarazpena edo erantzukizunpeko adierazpena edo ingurumen-baimen bateratua.\n3) Industriaren titulartasuna aldatzeari ekitea Elikagaigintzako eta Elikagaien Erregistro Sanitario Orokorrean edo osasun-baimenean, baldin eta Erregistroan inskribatzekoa baldin bada jarduera.\nc) Instalazioak edo jarduera obra zibil baten bidez lekualdatzea, jarduera aldatzea edo handitzea:\n1) Proiektu orokor bat edo proiektu espezifikoak izatea, industria-mota bakoitzean eskudun den teknikari batek idatzia edo izenpetua, egitekoa den aldaketa azalduko dutenak.\n2) Obra eta instalazioen amaierako ziurtagiri baloratua izatea, eta bertan adieraztea obrak proiektuak adierazitako moduan egin direla eta proiektuak bete egiten dituela betetzekoak dituen arau guztiak.\n3) Jarduerarako behar den ingurumen-baimena aldatu izana: Jarduera sailkatuaren lizentzia, aurretiazko jakinarazpena edo erantzukizunpeko adierazpena edo ingurumen-baimen bateratua.\n4) Elikagaigintzako eta Elikagaien Enpresen Erregistro Sanitario Orokorreko inskripzioa edo osasun-baimena aldatu izana, baldin eta jarduera Erregistroan inskribatzekoa baldin bada.\nd) Makineria gehitzea obra zibilik gabe:\n1) Instalazio berriak egitea edo makina berriak erostea.\n1) Erregistratuta dauden ekipo-ondasunak, eraikitako azalerak edo industria jarduerak murriztu izana.\n2) Dagozkion aldaketak egin izana ingurumen-baimenean: Jarduera sailkatuaren lizentzia, aurretiazko jakinarazpena edo erantzukizunpeko adierazpena edo ingurumen-baimen bateratua.\n3) Aldaketak egin izana Elikagaigintzako eta Elikagaien Enpresen Osasun Erregistro Orokorrean edo osasun-baimenean, baldin eta beharrezkoa bada hori egitea.\n1) Erregistratuta dauden ekipo-ondasunak ordeztu izana.\ng) Jarduera aldi baterako etetea, jarduera amaitzea edo baja hartzea:\n1) Dekretu honetako 2.4.h) artikuluan arautzen den aldi baterako jarduera-etena gertatzea, edo Dekretu honetako 2.4.i) artikuluan araututako jarduera-amaiera edo baja-egoera gertatzea.\n2) Baja hartuta izatea Jarduera Ekonomikoen gaineko Zergan edo, kasuan kasu, Zerga horretan jarduerarik gabeko egoeran izatea aldi baterako.\n3) Industriari baja eman izana jarduerarako behar duen ingurumen-baimenean: Jarduera sailkatuaren lizentzia, aurretiazko jakinarazpena edo erantzukizunpeko adierazpena edo ingurumen-baimen bateratua.\n4) Industriari baja eman izana Elikagaigintzako eta Elikagaien Enpresen Erregistro Sanitario Orokorrean edo, jarduerak halakorik behar badu, osasun-baimenean.\n3.– Jatorrizko izendapena duten industriek:\n1) Artikulu honetako 2. puntuan arautzen diren aldaketa-egoeraren bateko baldintzak bete behar dituzte.\n2) Jatorrizko izendapenen araubide orokorra eta espezifikoa bete behar dute.\n4.– Nekazaritza ekologikoko, produkzio integratuko, artisau-produkzioko eta kalitate-bereizgarriko jarduerak egiten dituztela adierazten duten industriek:\n2) Bete egin behar dute nekazaritza ekologikoko, produkzio integratuko, artisau-produkzioko eta kalitate-bereizgarriko jarduerak egin nahi dituzten industrien gaineko araubide orokorra eta espezifikoa.\n5.– Ontziratzeko eta botilaratzeko jardueraren hasierari dagokion erantzukizunpeko adierazpena egiten duten industriek:\n2) Ontziratzeko eta botilaratzeko jarduerarako makineria egokia izan behar dute.\nERANTZUKIZUNPEKO ADIERAZPENEN ERREGIMENA\n5. artikulua.– Nekazaritza eta elikagaigintzako industrien jarduerari ekitearen erantzukizunpeko adierazpena.\n1.– Euskal Autonomia Erkidegoan kokatzen diren nekazaritzako eta elikagaigintzako industria guztiek erantzukizunpeko adierazpen bat aurkeztu behar dute haien jarduerari ekin baino lehen.\n2.– Aurreko puntuan arautu den erantzukizunpeko adierazpen hori aurkezten den unetik egin ahal izango dute beren jarduera nekazaritza eta elikagaigintzako industriek.\n6. artikulua.– Nola aurkeztu nekazaritza eta elikagaigintzako industrien jarduerari ekiteko erantzukizunpeko adierazpena.\n1.– Nekazaritza eta elikagaigintzako industrien gai-alorrean eskudun den organoko pertsona titularrari zuzenduko dizkiote Euskal Autonomia Erkidegoko nekazaritza eta elikagaigintzako industriek haien erantzukizunpeko adierazpenak, Dekretu honetako I. eranskinean arautzen diren sektoreetan eta han adierazten diren jarduerekiko.\n2.– Erantzukizunpeko adierazpena aurkeztuko da:\na) Bitarteko elektronikoak erabilita eta arau hauek betez: otsailaren 21eko 21/2012 Dekretua, administrazio elektronikoari buruzkoa; apirilaren 29ko 72/2008 Dekretua, Euskal Autonomia Erkidegoko Administrazio Orokorraren eta bere erakunde autonomiadunen erregistroen sorrera, antolaketa eta funtzionamenduari buruzkoa; eta 2006ko otsailaren 9ko Ebazpena, Informatika eta Telekomunikazio zuzendariarena, PLATEA e-administraziorako plataforma teknologikoa ezartzen duen dokumentua onartzen duena.\nb) Edo hura nekazaritzaren eta elikagaigintzako industrien gai-alorrean eskudun den Saileko bulegoetan aurkeztuta (Vitoria-Gasteizko Donostia kaleko 1. zk.; 01010 posta-kodea), edo hura industriaren alorrean eskudun den sailak EAEko lurralde historikoetan dituen lurralde-ordezkaritzen bulegoetan aurkeztuta, edo Herri Administrazioen Araubide Juridikoaren eta Administrazio Prozedura Erkidearen Legeko 38.4. artikuluak arautzen dituen lekuetan. Bete egingo da, kasu guztietan, 72/2008 Dekretua, apirilaren 29koa, Euskal Autonomia Erkidegoko Administrazio Orokorraren eta bere erakunde autonomiadunen erregistroen sorrera, antolaketa eta funtzionamenduari buruzkoa.\n3.– Erantzukizunpeko adierazpena adierazi berri diren lekuetan aurkezten bada, Dekretu honetako II. eranskinean jasotzen den ereduan aurkeztuko da. Web-orri honetan izango da eskuragarri: http://www.euskadi.net. Eredua bete eta informaziorako grabatu behar da, inprimatu eta izenpetuta igorri.\n7. artikulua.– Aldaketei buruzko erantzukizunpeko adierazpena.\n1.– Instalatuta dauden nekazaritza eta elikagaigintzako industrietan Dekretu honen 4. artikuluan araututako aldaketaren bat ematen bada, industria horiek erantzukizunpeko adierazpen bat aurkeztu behar dute, aldaketa hori gertatu ondorengo sei hileko epean gehienez.\n2.– Enpresek bitarteko elektronikoak balia ditzekete aldaketen erantzukizunpeko adierazpenak aurkezteko, Dekretu honen 8. artikuluak araututako moduan. Borondatezkoa izango da bitarteko horien erabilera.\n3.– Aldaketen erantzukizunpeko adierazpenak presentzian aurkezten badira, Dekretu honen 6. artikuluko 1. puntuak araututako moduan zuzendu eta aurkeztuko dira, Dekretu honen III. eranskinean jasota dagoen ereduan. Eredu hori web-orri honetan izango da eskuragarri: www.euskadi.net Eredua bete eta informaziorako grabatu behar da, inprimatu eta izenpetuta igorri.\n1.– Bitarteko elektronikoak balia daitezke erantzukizunpeko adierazpena aurkezteko eta prozedura horren gainerako izapideak egiteko, Dekretu honetan arautzen den moduan. Borondatezkoa izango da bitarteko horien erabilera.\n2.– Izapidetze elektronikoa honako hauen bidez dago erregulaturik: Administrazio Elektronikoari buruzko otsailaren 21eko 21/2012 Dekretua; Informatika eta Telekomunikazioen zuzendariaren 2006ko otsailaren 9ko Ebazpena, E-Administraziorako Plataforma Teknologikoa-PLATEA- ezartzen duen dokumentua onartzen duena.\n3.– Bitarteko elektronikoak erabil daitezke prozedurako izapide guztiak egiteko, harik eta hura amaitzen den arte. Eskabideak egiteko eta agiriak aurkezteko baliabide elektronikoak eta telematikoak erabiltzeak ez dakar prozedurako hurrengo izapideetan haiek erabili beharra, eta erakunde interesdunak edozein unetan alda dezake izapide horiek egiteko komunikazio-kanala. Nekazaritza eta elikagaigintzako gai-alorretan eskudun den zuzendaritzari jakinarazi behar zaio erabaki hori, eta, beharrezkoa bada, jakinarazpenak egiteko leku bat adierazi beharko du interesdunak, Administrazio Elektronikoari buruzko otsailaren 21eko 21/2012 Dekretuak arautzen duena betez.\n4.– Gune elektroniko honetan izango dira eskuragarri prozedura bitarteko elektronikoen bidez izapidetzeko jarraibideak eta prozeduraren baitako ereduak: www.euskadi.net\n5.– Erantzukizunpeko adierazpena aurkeztu ondoren, orri hau baliatuko da gainerako izapide elektronikoak egiteko eta espedientea ikusteko: www.euskadi.net/misgestiones\nEUSKAL AUTONOMIA ERKIDEGOKO NEKAZARITZA ETA ELIKAGAIGINTZAKO INDUSTRIEN ERREGISTROA\n9. artikulua.– Helburuak.\nHelburu hauek ditu Euskal Autonomia Erkidegoko Nekazaritza eta Elikagaigintzako Industrien Erregistroak:\n1.– Dekretu honen I. eranskinean adierazten diren industrien jarduerari buruz behar den informazioa eskuratzea.\n2.– Adierazi berri diren industria-jarduerei buruzko informazio-tresna izatea, zerbitzu bat eman diezaien herri-administrazioei, herritarrei, eta, bereziki, enpresen sektoreari. Hala ere, beti izango da betetzekoa Dekretu honek, Izaera pertsonaleko datuen babesari buruzko 15/1999 Legeak eta gai-alor honetan betetzekoak diren gainerako arauek agintzen dituzten konfidentzialtasun-betebeharrak.\n3.– Euskal Estatistika Planetan eta Urteko Estatistika Programetan zehazten diren estatistika-eragiketak egiteko behar diren datuak ematea Euskal Autonomia Erkidegoko Estatistika Erakundearen maila operatiboa eratzen duten erakundeei. Apirilaren 23ko 4/1986 Legeak, Euskal Autonomia Erkidegoko Estatistikari buruzkoa eta Estatistikaren Euskal Planari dagokion legeak arautzen dituzte haiek, estatistika-jarduerak antolatzen dituzten aldetik.\n10. artikulua.– Izaera eta atxikitze organikoa.\n1.– NEIE erregistroak izaera administratiboa du, nekazaritza eta elikagaigintzako industrien gai-alorrean eskudun den sailari atxikita dago, eta bakarra da Euskal Autonomia Erkidego osorako.\n2.– Nekazaritza eta elikagaigintzako industrien gai-alorrean eskudun den organo administratiboaren titularra izango da NEIE erregistroko arduraduna, administrazio-organo horretako langileek eramango dute erregistroa eta prozedura informatikoen bidez kudeatuko dute hura.\n3.– Nekazaritza eta elikagaigintzako industrien gai-alorrean eskudun den saila izango da, nekazaritza eta elikagaigintzako industrien gai-alorrean eskudun den organoaren bidez, NEIE erregistroan datuak sartu, aldatu eta ezabatzearen arduradun bakarra.\n11. artikulua.– Aplikazio-esparrua.\n1.– Dekretu honetako I. eranskinean adierazten den jarduera-eremuan sartzen diren nekazaritzako eta elikagaigintzako industrien establezimenduei eta jarduerei buruzko datuak jasoko ditu NEIE erregistroak, baldin eta haien helbide soziala edo instalazioetakoren bat Euskal Autonomia Erkidegoan badago.\n2.– Dekretu honetako I. eranskinean adierazten diren jardueraren bat egiten duten nekazaritzako eta elikagaigintzako industria eta establezimenduei aplikatuko zaizkie Kapitulu honetan adierazten diren arauak, bai eta ardoa eta edari alkoholdunak ontziratzen eta botilaratzen dituztenei ere.\n12. artikulua.– Erregistroan inskribatzea.\n1.– Erregistroko arduradunak ofizioz egingo ditu inskripzioak NEIE erregistroan, nekazaritza eta elikagaigintzako industriek aurkezten dituzten erantzukizunpeko adierazpenetan adierazten diren datu oinarrizkoak, osagarriak eta berariazkoak aintzat hartuta.\n2.– Era berean, Dekretu honetako 7. artikuluak adierazten dituen erantzukizunpeko adierazpenak aintzat hartuta, Erregistroko arduradunak ofizioz egingo ditu jardueren amaierari eta artikulu horretan adierazten diren gainerako aldaketei dagozkien oharpenak.\n13. artikulua.– Erregistroaren edukia.\nDatu hauek erregistratuko dira NEIE erregistroan:\n1.– Oinarrizko datuak.\na) Enpresei buruzkoak:\n– Identifikazio fiskaleko zenbakia.\n– Autonomia Erkidegoak esleitutako identifikazio-zenbakia.\n– Titularra (izen-abizenak, sozietatearen deitura edo izena).\n– Sozietate-helbidea (helbidea, kokalekua, udalerria, posta-kodea, lurralde historikoa).\n– Telefonoaren eta faxaren zenbakiak, posta elektronikoa, web-orria eta URLa.\n– Jarduera ekonomiko nagusia (Ekonomia Jardueren Sailkapenean adierazitakoa) eta, halakorik bada, egiten diren bestelako jarduerak.\nb) Establezimenduei buruzko datuak:\n– Izendapena edo errotulua.\n– Kokalekua (helbidea, kokagunea, udalerria, posta-kodea, lurralde historikoa).\n– Industria-mota adierazi, Dekretu honen I. eranskinean adierazten denaren arabera.\n2.– Datu osagarriak.\nAdierazitakoez gain, datu osagarri hauek jasoko dira Erregistroan:\n– Industriaren titularra pertsona juridikoa bada, bazkideak identifikatuko dira.\n– Erabilitako eta bukatutako produktuak zerrendatuko dira.\n– Enplegatutako langileen dimentsio-adierazlea erregistratuko da.\n– Azalerak eta orubeak.\n– Erregistratutako izen komertzialak.\n– Establezimenduak derrigorrean inskribatuta izan behar duen erregistroetako inskripzio-zenbakiak; hala nola, Elikagaigintzako eta Elikagaien Erregistro Sanitario Orokorrekoa, eta establezimenduak izan beharreko osasun-baimenak.\n– Establezimendua borondatez inskribatuta dagoen erregistroetako inskripzio-zenbakiak; hala nola, Ekoizpen Integratuko Operadoreen Euskadiko Erregistroa, Euskadiko Eskulangintza Ekoizleen Erregistroa, Euskadiko Nekazaritza Ekologikoko Ekoizpeneko Operadoreen Erregistroa, eta beste erregistro batzuk.\n– Kalitate-sistemen ziurtagiriak.\n– Erantzukizunpeko adierazpena zer egunetan aurkeztu den eta zer organo eskuduni aurkeztu zaion. Jardueraren aldaketak edo amaiera jakinarazten badira, komunikazioak zer egunetan egin diren eta zer organo eskuduni aurkeztu zaizkion.\n– Baldintzak, ikuskapenak eta zehapenak betetzearen egiaztapenei buruzko informazioa.\n– Eraikinei buruzko datuak, eta, bereziki, haien azalera eta erabiltzen diren ustiatze-sistemak.\n– Instalazioen deskribapena eta haien ezaugarriak, hala nola, zenbakia, fabrikazio-urtea, ahalmena eta balio ekonomikoa.\n14. artikulua.– Euskal Autonomia Erkidegoko Ardoen eta Edari Alkoholdunen Botilaratzaileen eta Ontziratzaileen Erregistroa.\nNekazaritza eta Elikagaigintzako Politikari buruzko abenduaren 23ko 17/2008 Legearen 60.1 artikulua kontuan hartuta, Euskal Autonomia Erkidegoko Ardoen eta Edari Alkoholdunen Botilaratzaileen eta Ontziratzaileen Erregistroa hartuko du Euskal Autonomia Erkidegoko Nekazaritza eta Elikagaigintzako Industrien Erregistroak.\nArdoa eta edari alkoholdunak botilaratzeko eta ontziratzeko jarduera egiten duten industriak inskribatuko dira erregistro horretan, Dekretu honen 11. artikuluko 2. puntuak arautzen duen moduan.\n15. artikulua.– Identifikazio-zenbakiak esleitzea.\n1.– Jarduerari ekitearen erantzukizunpeko adierazpena jaso ondoren, identifikazio-zenbaki bat esleituko zaio establezimenduari NEIE erregistroko inskripzioarekin batera. NEIE erregistroko pertsona arduradunak enpresari jakinaraziko dio inskribatua izan dela eta esleitu zaion identifikazio-zenbatekoa adieraziko dio hurrengo hamabost egun baliodunen barruan.\n2.– Bestalde, nekazaritza eta elikagaigintzako gai-alorrean eskudun den organo administratiboak berariazko identifikazio-zenbaki bat esleituko dio Dekretu honen 11. artikuluko 2. puntuan adierazten diren ardoen eta/edo edari alkoholdunen ontziratzaileen eta/edo botilaratzaileen jarduera horri.\n16. artikulua.– Erregistrora sartzeko eta datuak zabaltzeko arauak.\n1.– Datuen publizitatea:\na) Izaera publikoa dute 13. artikuluko 1. puntuan adierazten diren datu oinarrizkoek. Hala ere, titularrek eta interes zilegi eta zuzena egiaztatzen duten hirugarrenek soilik izango dute izaera pertsonaleko datuetara sartzeko aukera; izan ere, betetzekoak izango dira abenduaren 13ko 15/1999 Lege Organikoa, Izaera Pertsonaleko Datuen Babesari buruzkoa eta abenduaren 21eko 1720/2007 Errege Dekretua, lege organiko hori garatzeko erregelamendua onartu zuena.\nb) Konfidentzialak izango dira NEIE erregistroan jasotzen diren gainerako datuak eta espedientean azaltzen diren bestelako datu teknikoak, eta haien tratamendu informatikoa edo estatistikoa egin ondoren soilik zabaldu ahalko dira, agregatuta.\nc) Enpresa-sektorearentzat eta, oro har, herritarrentzat interesekoak diren NEIEko datuak argitaratuko ditu aldiro nekazaritza eta elikagaigintzako gai-alorrean eskuduna den sailak, industria-jardueraren, haren lurralde-banaketaren eta bilakaeraren berri emateko.\n2.– Datuetarako sarbidea.\nPublikoa da Dekretu honen 13. artikuluko 1.a) eta 1.b) puntuetan adierazi diren datuetarako sarbidea, eta web-orri honetan ikusi ahal izango dira: www.euskadi.net.\nDekretu honen 13. artikuluko 2. puntuan adierazten diren datu osagarriak kontsultatzeko, aurretiazko kontsulta-eskaera bat egin beharko dute, idatziz, datu horiek jakiteko interes zilegia egiaztatzen duten pertsona fisiko eta juridikoek. Eskaera bitarteko elektronikoen bidez egiteko aukera izango da, baldin eta erregistroaren antolamenduak horretarako aukera ematen badu. Eskaera konkretuak egin behar dira, eta ondo mugatu behar da zer informazio eskatzen den.\nEz zaizkio NEIE erregistroko datuen sarbideari eta publizitateari aurreko paragrafoetan arautu zaizkion mugak ezarriko estatistika-sekretuaz bermatutako estatistika-informazioari, eta bete egingo da, ondorioz, apirilaren 23ko 4/1986 Legeak, Euskal Autonomia Erkidegoko Estatistikari buruzkoak, horri buruz arautzen duena.\n17. artikulua.– Herri Administrazioaren organoen arteko koordinazioa.\n1.– NEIE erregistroa eta Industria Erregistroa elkarreragileak izango dira elkarren artean. Elikagaigintza eta Elikadurako Enpresen Erregistro Sanitario Orokorrarekin konektatuko da NEIE erregistroa, bitarteko elektroniko edo telematikoen bidez.\n2.– Sistema informatikoak elkarreragileak izango direla bermatzeko aplikazio informatikoak eta teknologiak eskuratuko dituzte eta hori egin ahal izateko neurriak hartuko dituzte osasunaren gai-alorrean, industriaren gai-alorrean eta nekazaritza eta elikagaigintzako gai-alorretan eskudun diren sailek.\n3.– Erregistroetan jasota dauden datu komunetan izaten diren aldaketak hautemateko aukera eman behar du ezartzen den sistema informatikoak. Aldaketak hautematen direnean, erregistroetan sartuko dituzte organo eskudunek beharrezkoak izan daitezkeen eguneratzeak eta aldaketak, eta behar bezala jakinaraziko dira horiek guztiak.\n1.– Zehapenak ezarriko dira Dekretu honetan arautzen diren betebeharrak urratzen badira, eta bete egingo da, alde horretatik, Nekazaritza eta Elikagaigintzako Politikari buruzko abenduaren 23ko 17/2008 Legeak arautzen duen arau-hausteen eta zehapenen erregimena.\n2.– Nekazaritza eta elikagaigintzako industrien gai-alorrean eskudun den zuzendaritzak egoki irizten dituen ikuskapenak, egiaztapenak eta dokumentazio-eskaerak egin ditzake, baldin eta beharrezkoak irizten baditu jasotako datuen egiazkotasuna eta erregelamendu-baldintzak betetzen direla konprobatzeko.\n3.– Euskal Autonomia Erkidegoko Herri Administrazioen zigortzeko ahalmenari buruzko otsailaren 20ko 2/1998 Legea, Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legea eta aplika daitezkeen gainontzeko arauak errespetatu beharko dira zehapen-prozeduran.\nLEHEN XEDAPEN IRAGANKORRA.– Euskal Autonomia Erkidegoko Nekazaritza eta Elikagaigintzako Industrien Erregistroan sartzea.\nEuskal Autonomia Erkidegoko Nekazaritza eta Elikagaigintzako Industrien Erregistroan sartuko dira nekazaritza eta elikagaigintzako gai-alorrean eskudun den sailean nekazaritza eta elikagaigintzako industrietarako eratuta dagoen erregistroan inskribatuta dauden establezimenduei buruzko datuak, eta Erregistroko pertsona arduradunak identifikazio-zenbaki berri bat esleituko die, ofizioz.\nBIGARREN XEDAPEN IRAGANKORRA.– Ardoa eta edari alkoholdunak ontziratu eta botilaratzeko jardueraren inskripzio-zenbakiak.\nBeren tipologiari eta adierazpenari eutsiz jarraituko dute indarrean Dekretu hau indarrean jarri aurretik ardoa eta/edo edari alkoholdunak ontziratu eta/edo botilaratzeko jarduerak egiten dituzten establezimenduei esleitu zitzaizkien inskripzio-zenbakiak.\nHIRUGARREN XEDAPEN IRAGANKORRA.– Izapidetze-egoeran dauden espedienteak.\nDekretu honek araututako moduan izapidetuko dira Dekretu hau indarren sartu aurretik hasitako espedienteak.\nHori horrela, dagokion erantzukizunpeko adierazpena aurkeztu behar dute egoera horretan dauden industriek Dekretu hau indarrean jarri ondorengo hiru hileko epean. Nekazaritza eta elikagaigintzako gai-alorrean eskudun den organoak betebehar horren berri emango die aurretiaz industria horiei.\nIndargabetu egiten da Nekazaritza eta Arrantza sailburuak 1990ko martxoaren 6an eman zuen Agindua, Elikagaigintzako Industrien erregistro-datuak eguneratzeari buruzkoa, eta indargabetu egiten dira, era berean, Dekretu honek araututakoa urratzen duten maila bereko edo baxuagoko xedapenak.\nDekretu hau garatzeko eta betearazteko beharrezkoak diren xedapenak emateko ahalmena ematen zaio nekazaritza eta elikagaigintzako gai-alorrean eskudun den Saileko titularra den pertsonari.\nAZKEN XEDAPENETAKO BIGARRENA.– Indarra hartzea.\nURRIAREN 7KO 422/2013 DEKRETUAREN I. ERANSKINA\nNEKAZARITZA ETA ELIKAGAIGINTZAKO INDUSTRIEN JARDUERAK\n1.– Haragien industria.\n1) Ganadua hil eta/edo ganaduaren haragia kontserbatzea.\n2) Hegaztiak hil eta/edo haien haragia kontserbatzea.\n3) Haragia (eta/edo hegaztiak) piezatan zatitzea eta/edo haragi-produktu freskoak eta/edo izoztuak prestatzea (hegazti-haragia barne).\n4) Erraiak, azpiproduktuak (gizakiek jatekoak ez direnak) eta/edo berariazko arriskua duen materiala eraldatu, tratatu eta/edo biltegiratzea.\n5) Haragia eta haragi-produktu freskoak eta/edo izoztuak ontziratzea (hegazti-haragia barne).\n6) Haragia eta haragi-produktu freskoak eta/edo izoztuak biltegiratzea (hegazti-haragia barne).\n2.– Arrainen industria.\n1) Arrainak, krustazeoak, moluskuak, zefalopodoak, gasteropodoak eta itsasoko beste animalia batzuk prozesatzea eta/edo kontserbatzea (araztegiak eta egosteko zentroak barne).\n2) Arrainen kontserbak eta/edo erdi-kontserbak egitea.\n3) Arraina, itsaskiak eta/edo itsasoko beste produktu fresko eta/edo izoztuak sailkatzea eta/edo ontziratzea.\n4) Arraina, itsaskiak eta/edo itsasoko beste produktu fresko eta/edo izoztuak biltegiratzea.\n3.– Landare eraldatuen industriak.\n1) Patatak prozesatu eta/edo kontserbatzea.\n2) Fruten, barazkien, lekaleen eta/edo beste landare-produktu batzuen (algen, fruitu lehorren eta antzerakoen) zuku freskoak eta/edo izoztuak egitea.\n3) Frutak, barazkiak, lekaleak eta/edo beste landare-produktu fresko eta/edo izoztu batzuk (algak, fruitu lehorrak eta antzerakoak) bestelako eraren batean prozesatzea eta/edo kontserbatzea.\n4) Frutak, barazkiak, lekaleak eta/edo beste landare-produktu fresko eta/edo izoztu batzuk (algak, fruitu lehorrak eta antzerakoak) sailkatzea eta/edo ontziratzea.\n5) Patata, fruta, barazki, lekale eta/edo beste landare-produktu fresko eta/edo izoztu batzuk (algak, fruitu lehorrak eta antzerakoak) biltegiratzea.\n4.– Olio eta koipeen industriak.\n1) Margarina eta/edo antzeko koipe jangarriak egitea.\n2) Oliba-olioa egitea.\n3) Beste olio eta/edo koipe jangarri batzuk egitea.\n4) Olio eta/edo koipe jangarriak fintzea.\n5) Olio eta/edo koipe jangarriak ontziratzea.\n6) Olioak, koipeak eta/edo hazi oliodunak biltegiratzea.\n5.– Esnearen industria:\n1) Izozkiak egitea eta ontziratzea.\n2) Gaztak egitea eta/edo ontziratzea.\n3) Esnea prestatzea, eraldatzea eta/edo kontserbatzea.\n4) Esnekiak egitea eta/edo kontserbatzea.\n5) Esnea eta/edo esnekiak ontziratzea.\n6) Esnea eta/edo esneki fresko eta izoztuak biltegiratzea.\n1) Errotagintzako produktuak, almidoiak eta almidoizko produktuak egitea.\n2) Errotagintzako produktuak, almidoiak eta almidoizko produktuak ontziratzea.\n3) Zerealak eta/edo haziak ontziratzea.\n4) Zerealak eta/edo haziak gordetzea eta/edo biltegiratzea.\n7.– Animalientzako janarien produktuen industriak.\n1) Granjako animaliak elikatzeko produktuak egitea.\n2) Konpainiako animaliak elikatzeko produktuak egitea.\n3) Granjako edo konpainiako animalien janariak ontziratzea.\n4) Animalientzako janariak biltegiratzea.\n8.– Okindegiko produktuen eta jateko pasten industriak.\n1) Ogia eta/edo pastelak, opilak eta/edo gozogintzako produktuak egitea.\n2) Gaileta, okindegiko produktu, pastel, opil eta/edo iraupen luzeko gozogintza-produktu fresko eta izoztuak egitea.\n3) Jateko pastak, kuskusa eta/edo antzeko produktu fresko eta izoztuak egitea.\n4) Okindegiko produktu, pastel, opil, gozogintzako produktu eta/edo jateko pasta fresko eta izoztuak ontziratzea.\n5) Okindegiko produktu, pastel, opil, gozogintzako produktu eta/edo jateko pasta fresko eta izoztuak biltegiratzea.\n9.– Jateko produktuen industriak.\n1) Azukrea egitea eta/edo ontziratzea.\n2) Kakaoa, txokolatea eta/edo gozokiak egitea eta/edo ontziratzea.\n3) Kafea, tea eta infusioak egitea eta/edo ontziratzea.\n4) Eztia erauztea eta/edo ontziratzea.\n5) Espeziak, saltsak eta/edo gozagarriak egitea eta/edo ontziratzea.\n6) Prestatutako platerak eta janariak egitea eta/edo ontziratzea.\n7) Jateko prestakin homogeneizatuak eta/edo janari dietetikoak egitea eta/edo ontziratzea.\n8) Haurren elikadurarako prestakinak egitea eta/edo ontziratzea.\n9) Elikadurarako edo jateko beste produktu batzuk egitea eta/edo ontziratzea.\n10) Lurreko gasteropodoak (barraskiloak) prestatzea, sailkatzea eta/edo ontziratzea.\n11) Arrautzak erauztea eta/edo ontziratzea.\n12) Arrautza likidoa eta/edo arrautza-produktuak egitea.\n13) Elikadurarako produktu eta/edo elikagai hotz eta/edo izoztuak biltegiratzea.\n10.– Edarien industriak.\n1) Freskagarriak, alkoholik gabeko edariak eta/edo analkoholikoak egitea.\n2) Edari alkoholdunak destilatzea, errektifikatzea eta/edo nahastea.\n3) Edariak eta/edo haren eratorriak egitea.\n4) Aperitiboak eta ardo mikatzak egitea.\n5) Sagardoa eta/edo fruta hartzituzko bestelako edariak egitea.\n6) Destilatu gabeko beste edari batzuk egitea, hartziduraz egindakoak.\n7) Garagardoa egitea.\n8) Aperitiboak eta edari mikatzak egitea, ardozkoak izan ala ez.\n9) Alkoholaz gabetutako edariak egitea.\n10) Ur edangarri prestatua ekoiztea.\n11) Izotza egitea.\n12) Edariak ontziratzea.\n11.– Tabakoaren industria.\n12.– Egurraren industria (ez dira egurraren industriaren parte izango tropikoetako egurra edo Euskal Autonomia Erkidegoan ez dagoen espezieren bateko egurra eraldatzen duten enpresak).\n1) Basoak ustiatzea: mendian egurrak moztea eta garraiatzea.\n2) Egurraren lehen eraldaketa: azala kentzea, zerratzea, lehortzea edo birrintzea.\n3) Erabilera zuzeneko produktu landuak egitea egurrarekin.\n4) Beste egur-produktu batzuk.\n13.– Basoko produktuen industriak:\n1) Perretxikoak eta/edo basoko fruituak prozesatzea eta/edo kontserbatzea.\n2) Perretxikoak eta/edo basoko fruituak ontziratzea eta/edo biltegiratzea.\n14.– Biomasa eta lehengai organikoen industria, energia berriztagarriak sortzekoa.\n15.– Ongarrien industriak.\n1) Simaurrak, ongarriak, substratuak eta/edo landareen nutriziorako produktuak egitea.\n2) Simaurrak, ongarriak, substratuak eta/edo landareen nutriziorako produktuak gordetzea eta/edo biltegiratzea.\n16.– Hotzean eta modu anitzean biltegiratzeko industriak.\n17.– Nekazaritzako eta/edo elikagaigintzako beste industria batzuk.


Ate irekiak Mondragon Linguan astearte eta asteazkenean - Arrasate - 2017-07-04 - Goiena.eus\nJokin Guridi 2017-07-03 13:26\nJolly Phonics Erresuma Batuan garatu den metodo arrakastatsua da. Honen bitartez, 3 urtetik aurrerako haurrek ingelesezko soinuak identifikatzen eta artikulatzen ikasten dute Synthetic Phonics sistemaren bitartez, hizkien soinuak erabiliz. Ingeles hizkuntzan soinu garrantzitsuenak 40 inguru dira eta hauek hitzekin erlazionatzen dira ikasketa errazagoa egiteko. Ama hizkuntza ikasteko erabiltzen den era oso antzekoan ikasten dute.\nSuperKids zerbitzu berria 2017-2018 kurtsoan eskainiko du Mondragon Linguak eta hau aurkezteko, ate irekien jardunaldiak antolatu ditu astearterako, uztailaren 4a, eta asteazkenerako, uztailaren 5a. Jardunaldi hauetan haurrei zuzendutako ipuin kontalari bat egongo da, ipuinak ingelesez kontatuko dituena eta 3 urtetik aurrerako haurrei egokitua egongo dena. Honetaz gain, beste hainbat ekintza egiteko aukera izango dute haurrek ingeles hizkuntzarekin beraien lehen kontaktua izan dezaten.\nJardunaldi hauetan parte hartu nahi izanez gero, aurrez izena eman behar da 943712055 telefonoan edo superkids@mondragonlingua.com helbidean.


Pentsua banatzeko gurdia - Ahotsak.eus\nPentsua banatzeko gurdia Erreplikak ikusten. Pentsua partitzeko gurdia. Osabak egiten zituen gurdiak, eta seme-alabek gero.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DON-080-007 kodeko bideoa nahi duzula aipatzea: ahotsak@ahotsak.eus\nErreplikak ikusten. Pentsua partitzeko gurdia. Osabak egiten zituen gurdiak, eta seme-alabek gero.\nGaia(k): Euskara » Lexikoa , Lanbideak » Arotzak , Baserria » Baserriko lanak » Lurra lantzea\n-Eta hau, gurdi hau?\n-Hau ibiltze(n) zuen, e, garai batian... nik holakua Donostin ezautu nun, bi zaldikin, Grosen e... pentsua ta... Kao, Donostin ordun zaldi asko zan, eta horrek ibiltze(n) zun hoi pensua, lastua... partitzeko, e. Pentsuketaiyan karrua zan hoi.\n-Eta hor aurrian ze juten zan, pertsona bat?\n-Persona, aurrian. Ikuste(n) (de)zu, bere... nola dagon hor manibela, frenua emateko. E, horrekin frenua emate(n) zitzaiyon, eta bi zaldikin tiria, eta joaten zan ba, esan dezaun, e… gaurko txoferra izango balitz bezela.\n-Bai, hau bi zaldikin zan.\n-Eta hauek nork iten zitun? Holakuak, baiña benetakuak?\n-Holakuak benetakuak hemen aldemeneko lehengusuk itte(n) zittuen. E, beren aita Agustin eta bere semiekin. E... semiak eta alabak ere, nik ez nittun ezautu, baiño esate(n) zuen launtzen aitzen zitzaxkatela, baiño hor ibilli zianak, e, batez ere Tomas, Peio eta Asentxio, hoik hirurak zian. Tomas ta /da/ Peio hil zian, eta oain Asentxio oaindik bizi da.\nBildotsak nola hazi\nTxondorraren inguruko azalpenak\nArtoaren inguruko azalpenak\nZurginaren lantresna berriak 1960 etik hara


"Askotan gertatzen zait euskaraz dakitenak gaztelaniaz entzutea" - Durango - Anboto.org\n"Askotan gertatzen zait euskaraz dakitenak gaztelaniaz entzutea"\nAnboto 2014-11-20 15:00\n'Gurean' egitasmoaren baitan, euskara indartzeko saioak hartzen dituzte Yong Jie Hu eta Mila Soledad Mbo gazteek. Txinatik eta Ekuatore Gineatik etorri ziren gazte hauek Durangora bizitzera, eta eskola horietan pozik dabiltzala diote. Durangoko Udaleko Immigrazio Sailaren ekimenez, Berbaro euskara elkarteak du eskolak ematearen ardura.\nBiekin euskaraz izandako solasaldian, euskaragaz duten hartu-emanari buruz jardun dute, eta gogoetarako aukera uzten duten anekdotak kontatu dituzte.Yon Jie Huren gurasoak txinatarrak dira, 9 urtegaz etorri zen Euskal Herrira, eta Fray Juan de Zumarraga institutuan ikasten du. Mila Soledad Mboren gurasoak Ekuatore Gineakoak dira, 4 urte zituela etorri zen handik hona, eta Kurutziaga ikastolako ikaslea da.\nPentsatzen dutena euskaraz nahiko ondo adierazteko kapaz dira, baina Milak gehiago ikasi gura du: “Gauza batzuk adieraztea kosta egiten zait oraindik, eta hemen asko laguntzen didate”. Yong Jiek ere bere euskara maila hobetzeko darabiltza Berbaroko eskolak. “Baina, horregaz batera, lagun piloa ezagutu dut; ondo pasatu, eta asko ikasten dugu”. Aditzak eta berba jakin batzuk batzuetan mihi puntan geratzen zaizkiola onartu du Milak, baina euskara ikasteko prozesutik zailena egiten zaiona besteek diotena ulertzea da: “Aditzak ondo erabiltzea kosta egiten zait, baina hobetzen nabil; hitz egitea baino, euskara ulertzea da gaitzen egiten zaidana”.\n‘Agur’ euskarazko berba da?\nYong Jiek, Euskal Herrira etorri zenean, ez zekien euskara existitzen zenik: “Gaztelaniaz bakarrik egiten zela uste nuen”. Horregatik, kalean agur esaten ziotenean, gaztelaniazko beste berba bat zela uste zuen, harik eta lagun batek euskaraz agurtzen zutela jakinarazi zion arte: “Orduan izan nuen lehenengoz euskararen berri”. Harrezkero euskara ikasi gura du. Gurasoek ez zioten trabarik jarri, baina euskarak Euskal Herrirako bakarrik balioko ziola gogoratzen zioten: “Berdin zitzaidan, nik euskara ahalik ondoen ikasi gura nuen”.\nEuskara ondo dakitenen, baina ondoren kalean erabiltzen ez dutenen errealitatea gertutik ezagutzen dute biek: “Askotan gertatzen zait euskaraz dakitenak gaztelaniaz entzutea. Batzuek esaten didate alferra ematen diela euskaraz berba egiteak”, dio Yong Jiek. Milak ere egoera berberak bizi dituela dio, eta ikastolako gelan irakurtzen duen esaldia gogoratu du: “Euskara ez da galduko ez dakitenek ikasten ez dutelako, dakitenek hitz egiten ez dutelako baino. Ez dugu euskaraz egiten egin beharko genukeen beste”.\nBi gazte hauek erabiltzen dute euskara, eta etorkin gazteak euskaraz entzuteak harridura sortzen duela onartu dute: “Kalean lagunekin euskaraz nabilenean, batzuetan jendea niri begira geratzen da, harrituta, eta euren kolkorako pentsatzen dute: ‘euskaraz ari da!’”, dio Milak. “Niri ere batzuetan harriduraz begiratzen didate”, gehitu du Yong Jiek.\nOtxandioko eskolako gazteak Euskararen Eguneko antzezlanean\nAnboto 2014 abe 04 Otxandio\nAtzo, Euskararen Nazioarteko Egunaren harira, Otxandioko eskolako gazteek 'Mendiz mendi, mendez mende euskaraz' lelopean playback antzeztua eskaini...\nGaur, bihar, etzi, eta urteko gainerako egunetan\nAnboto 2014 abe 03 Durangaldea\nDurangaldean gero eta aukera gehiago dago euskaraz bizitzeko, baina beti ez da aukera hori hartzen. Alor guztietan, ikastetxeetan, kalean, tabernet...\nFausto Melchor, euskaltegiko ikaslea: "Etxean seme-alabekin erraza da euskaraz egitea; kalean lotsa gehiago ematen dit"\nAbarrak AEK 2014 aza 28 Durango\nEuskara ikastea urte askoko proiektua izaten da pertsona askorentzat. Eskoletara joan, gramatika ikasi, ahozko komunikazioan lotsak kendu... Bide h...\n#365ipuin ipuin laburren lehiaketa abiatu du Berbaro taldeak\nAnboto 2014 aza 13 Durangaldea\nAbenduaren 3a Euskararen Nazioarteko Eguna da. Azken urteetan egin izan den moduan, Berbaro taldeak –Berbaro elkarteak, Plateruenak eta ANBOT...\nIkastolako mahai eta jarlekuak erosteko bakoitzak 10.000 pezeta jarri zutenekoaz\nAnboto 2014 aza 13 Durango\nIa 50 urte pasatu dira Durangon guraso batzuk ikastola zelan sortu pentsatzeko batzartzen hasi zirenetik. Paul Astigarraga zen gurasoetako bat. Kur...\nKoldo Zarate, EHE: "Ezagutzari dagokionez, eskualde euskalduna dugu, baina egoera dramatikoa da erabilerari dagokionez"\nAnboto 2014 aza 07 Durangaldea\nAste honetan hasi eta abenduaren 3ra arte, Euskararen Nazioarteko Egunera arte, euskararen normalizazioan lanean dabiltzanak gonbidatu bereziak iza...


TOLKEN Altzari-gainekoa, zuria, 62x49 cm - IKEA\nLaminatutako altzari-gainekoak iraunkorrak eta zaintzeko errazak dira. Gehiegi zaindu gabe ere urte askoz berri bezala mantentzen dira.\nLaminatutako altzari-gainekoak iraunkorrak eta zaintzeko errazak dira. Gehiegi zaindu gabe ere urte askoz berri bezala mantentzen dira.Konketa zuk nahiago duzun tokian jar dezakezu: eskuinaldean, ezkerraldean edo erdian.Zure bainugela osatzeko eta pertsonalizatzeko.Inguratzeko zerra eta silikona behar dira konketa finkatzeko; bereiz saltzen dira.Konketa instalatzen hasi aurretik, utzi azpian jarri duzun silikona 2 orduz lehor dadin.Diseinatzailea\nGarbitu uretan hezetutako zapi leun batekin eta, behar izanez gero, erabili urratzen ez duen garbigarri bat.Eragile kimiko korrosiboek, esaterako karearen aurkako produktuek, kloroak edo azetonak laminatua kalte dezakete. Isuriz gero, garbitu ahalik eta lasterren. Etxea garbitzeko ohiko produktuak erabil daitezke.\nZabalera: 50 cmAltuera: 2 cmLuzera: 70 cmPisua: 4.58 kgPaketeak: 1\nMuntatzeko argibideakTOLKEN Altzari-gainekoa103.546.99\nBeste dokumentu batzukTOLKEN Altzari-gainekoa103.546.99\nAltzari-gainekoa, zuria62x49 cm\nInguratzeko zerra eta silikona behar dira konketa finkatzeko; bereiz saltzen dira.


Malvinetako gerra bukatu zela 37 urte bete ziren atzo. Gatazka horri lotuta, duela hamabi auzi bat hasi zuten urte Argentinan gizateriaren kontrako delituengatik, baina borrokalari ohien justizia eskaerak oraindik ez du erantzunik jaso. Hemezortzi militar argentinar deituta zituzten deklaratzera ikerketazko deklaraziora, eta hil honetan eta hurrengoan ziren Rio Grandeko epaitegi batean agertzekoak. Neurri hori historikotzat jo zuten biktimek eta haien senideek, baina duela gutxi bertan behera gelditu ziren zitazioak. Indar armatuetako kide horiek giza eskubideen urraketa larriak egin izanaz akusatuta daude: besteak beste, Erresuma Batuaren aurka borrokara eraman zituzten gazteei torturak egitea, hala nola gorputz adarrak lau hesolari lotzea, ur izoztutan murgilaraztea, leporaino lurperatzea, kanpainako telefonoekin deskarga elektrikoak ematea, kolpeak ematea, sexu indarkeria baliatzea; halakoak eta beste hainbat tortura fisiko zein psikologiko jasanarazi zizkieten beren nagusiek borrokalari ohiei. Mariela Borruto Rio Grandeko lehen instantziako epaile federalak, ordea, kausa atzeratzea erabaki du, epaitegian lanerako «jendea falta» dutelako.\n1982ko apirilean, derrigorrezko soldaduska amaitzeko baimena jasotzear zeudela, Ernesto Alonso eta La Platako 7. Erregimentuko haren kideak uharteetara bidali zituzten. Ordura arte, indar armatu haiek —herrialdea 1976az geroztik gobernatzen zuen Junta Zibiko Militarreko kideak izaki— barne arerioaren kontrako borrokan bilduak zituzten energiak eta formakuntza; alegia, subertsio deiturikoaren kontra, eta Txilerekiko gatazkan, Beagle kanala zela tarteko.\nAbisurik gabe gerrara\n«Malvinetakoa gertatu baino hiru egun lehenago, manifestazio bat izan zen ogiaren, bakearen eta lanaren alde, eta gu kuartelean bildu gintuzten edozein zapalkuntza posibletarako prestatze aldera. Gerra deklarazioak ustekabean harrapatu gintuen den-denok. Eta hala joan ginen, prestakuntzarik batere gabe». Alonso apirilaren 15ean iritsi zen uharteetara, hartarako inolako jakinarazpenik jaso ere gabe. «Esan ziguten Hegoaldera gindoazela, batetik, unitate militar batzuk ordezkatzera —goi mendietako klima baldintzetara ohituta zeudenak—, eta, bestetik, atzeragoardiara, Txileko gatazka zela eta. Rio Gallegosera iritsi berritan, esan ziguten Malvinetara gurutzatu behar genuela. Imajinatu, harri eta zur geratu nintzen, artean 19 urteko mutil gaztea ni, hegoaldea sekula bisitatu gabea, eta hegazkin batera ere igo gabea. Tamainarik hartu ezinda genbiltzan, baina, hara iritsitakoan, eta egunek aurrera egin ahala, egoeraren larriaz jabetzen hasi ginen. Maiatzaren 1ean, lehen bonbardaketarekin, berehala konturatu ginen hura gerra bat zela».\nAlonso ekainaren 14ra arte egon zen uharteetan, orduan errenditu baitzen Argentina. «Handik bizpahiru egunetara, itzultzen hasi ginen. Canberra itsasontzian sartu gintuzten, gerrako presoen moduan, eta Madryn kairaino eraman [Argentina hegoaldera]». Hurrengo, Buenos Airesen egin zuten lehenbiziko geraldia, El Palomarren; pentsatu zuten berehala bidaliko zituztela La Platara. Engranaje militarrak, baina, aberriarekiko beste konpromiso bat gordea zien artean. «Campo de Mayora eraman gintuzten, hantxe baitzeuden CARIak [Arreta eta Suspertze Integralerako Zentroak], Informazio Zerbitzu Militarraren esku hartze zuzenarekin. Eta hor hasi zen isiltasunaren inposizioaren kontu guztia. Egun gehiagotan eduki nahi gintuzten han, baina halako garaieran ez ginen gai haien aginduak betetzeko. Baldintza negargarrietan geunden, eta, egoerarik okerrenean ere bizirik irautea lortu genuenez, bost axola zitzaigun dena».\nBaina orduan hasi ziren jendea kikilarazten, eta haien ikuspuntua inposatzen. Diskurtsoa zen, hain zuzen, ezin zela hartaz hitz egin, ez ezer kontatu, eta Malvinetan gertatu zena Malvinetan geratzen zela: «Orduan, harrera aktak sinarazi zizkiguten, informazio pertsonalez beteak: zein izan genuen buru, non ibili ginen, zer ikusi genuen, eta abar. Bazegoen ohartarazpenen atal bat ere, non zenbait kidek, ezinago ausarki, jasan izan zituzten tortura egintzak salatu baitzituzten». Formularioak beterik eta isiltasun konpromisoa sinaturik, agiri haiek militarren esku geratu ziren, harik eta 2015ean Cristina Fernandez orduan presidente zenak desklasifikatzeko agindu zuen arte.\nAlonso Cecim elkarteko kide da [Soldaduska Militarra Malvinetan egin zuten Soldadu Ohien Zentroen Koordinakunde Nazionala]; elkartea La Plata hirian sortu zen, 1980ko hamarkadan. «Isiltasunaren inposizio haren urratzaileak izan ginen. Gure bidea izan zen egia berregitea eta gerraoste berehalako hartako problematika lantzea. Baina bidea hilez josita geratu zen; Malvinetako gerraren osteko urteetan bezainbeste hildako ditugu ia». Kalkuluen arabera, 600 borrokalari ohi hil ziren gerran, eta, hura amaitu ostean, beste horrenbeste hil ziren, beren buruaz beste eginda.\nHeroiak eta genozidak\nBaina Malvinen auzian sartzen zen kontinentera itzuli eta gero harekin egin zen guztia. «Gobernuz gobernuz ikertu behar dira Malvinak», dio Alonsok. 1980ko urteetan, Junta Militarren aurkako epaia izan zen, baina Malvinen auzia ez zen ukitu ere egin. «Zenbait lege lortu genituen, eta, Alfonsinen agintaldiaren amaieran, pentsioak erreklamatzen hasi ginen. Gerraoste bati zegozkion auziez arduratzeko prestatu gabe zegoen estatu bat zen hura». 1990eko urteetan, Carlos Menemek itun bat egin zuen aurpegi pintatuekin —1980ko hamarkadan gobernuaren kontra matxinatu ziren militarrekin—, eta gerrako beterano izendapena agertu zen. «Orduan, denak sartu gintuzten zaku berean: uharteetara joan ginen denok, baita genozidak ere; den-denok ginen gerrako beteranoak».\nJeronimo Guerrero Iraola Cecim elkartearen abokatuaren ustez, «Malvinetako balentria» zeritzotenaren bidez, «aurpegia garbitu» nahi izan zuten indar armatuetakoek. «Baina horrek gauza bakarra erakutsi zuen: indar armatuak ez zirela batere iaioak kanpo defentsan. Gerra garaian, Ameriketako Eskolan trebatuak izan ziren, eta segurtasun nazionalaren doktrinapean, alegia, barne areriotzat zeukaten hura deuseztatzeko borrokan».\nKausak edo megakausak —tamainaren arabera ikertuz gero— handitu egin zuen babes esparrua urteek aurrera egin ahala. Besteak beste, Buenos Airesko Probintziako Giza Eskubideen Idazkaritzak, Memoriaren Aldeko Batzorde Probintzialak, Chaco Probintziako Giza Eskubideen Idazkaritzak eta Gizateriaren Kontrako Krimenen Prokuradoretzak babesten eta aldezten dute justizia eskaera hori. «Kausa bizirik dago La Platako Cecim elkarteari eskerrak», dio Guerrero Iraolak. «2011n, hilzorian zirudien, Zigor Kasazioko Auzitegiaren epaitzak hiltzeko zauriak eragin baitzizkion; baina aktibismoaren bidez eta aurkeztuz joan ginen erreklamazio judizialen bitartez, bizirik iraunarazi genuen».\nGuerrero Iraolaren iritziz, gizateriaren kontrako krimenak dira, zeinetan estatuak modu aktiboan esku hartu baitu; «lehenik, orokortasunarengatik; gaur egun, 125 kasu ari dira ikertzen, 120 salatzaile daude, eta 95 militar daude salatuta». Bestalde, artxiboak desklasifikatu izanak sistematikotasuna dakar. «Krimenak estatu agenteek eginak izateak dakarkio estatuari lehenengo erantzukizuna». 2015ean artxiboak desklasifikatu izanak ahalbidetu zuen proba are gehiago hedatzea, eta «agerian utzi zuen nola estatuak gerraostean dispositibo bat eratu zuen, ekintza psikologikoa eta informazio eta kontrainformazio zerbitzu bat baliatuz, jendea isilarazteko eta zigorgabetasuna bermatzeko». Cecimeko abokatuak zaldu duenez, akordio bat sinatu zuten, zeinaren bidez soldaduek hitzeman baitzuten ez zutela gai hartaz hitz egingo. «Agiria Cristino Nicolaidesek sinatua da, ordu hartan armadako komandanteburu zenak, eta horrek berak erakusten du egintza horiek tramitatzeko sistema bat ere bideratu zutela, salaketek hartzen zuten larritasunaren edo garrantziaren arabera».\nGaur egun, IACHR Giza Eskubideen Batzorde Interamerikarraren aurreko eskaera baten zain dago kereila. «Eskatzen ari gara deklaratzeko, hain zuzen, estatuak duen erantzukizuna justizia erdiesteko eskubideak urratzeagatik», zehaztu du Guerrero Iraolak. «Hizpide dugun estatu horrek, izan ere, lehenbizi jendea torturatu zuen, gero zigorgabetasuna bermatuko zioten mekanismoak eratu zituen, eta, hurrengo, justiziak horren berri jakin zuenean, ikerketarako tramitea ezin gehiago mantsotu zuen».\nIACHR-ren deklarazioaren bidez, hertsiki giza eskubideei dagokien mailan sartu ahalko lukete problematika hori. «Oso garrantzitsua izango litzateke nazioarteko halako erakunde batek —batzordeak duen ospea izanik— txosten bat egitea esateko estatuak oinarrizko eskubideak urratu zituela. Guk diogu, probaren ondorioz lortutako kantitatea eta edukia eskuetan, badagoela nahikoa elementu torturatzaile horiek zigortzeko. Orain, justiziari diogun errespetu erabatekoaz, epaiketa batean demostratu nahi dugu hori dena».\nKausa horretan, ikergai dira soldaduen erailketak, baina baita goseak edota izozteak eragindako heriotzak ere. Honakoa ondorioztatu du Alonso borrokalari ohiak: «Ezin da izan heroi eta zapaltzaile. Guretzat, ikerketazko deklaraziorako egun bat izendatua egotea bera mugarri bat zen memoria, egia eta justizia prozesu honetan. Prozesu judizialak biktimek jasan behar izan zituzten egintzak erreparatu behar ditu. Berriro diot, ezin dira bereizi Malvinak diktadura militarraren testuingurutik. Guk diogu diktadura militarreko erabaki baten atzeneko biktima kolektiboak garela. Eta bi frontetan borrokatu behar izan genuela: ingelesen frontean eta militarrenean».\nBai Alonsoren, bai Guerrero Iraolaren iritziz, kontua da historia bera eta Malvinetan gertaturiko egintzen inguruko egia berridaztea. «Historiako gidaliburuetako diskurtsoaren arabera, Argentinan 1982ko apirilaren 1eko gauerdira arte egon ziren genozidak [gerra deklaratu bezperara arte], eta heroiak egon ziren, berriz, apirilaren 2ko 00:00etatik aurrera», azaldu du Guerrero Iraolak. «Justiziak egiaren diskurtso bat eratzen du, ahal izugarrizkoa, baina egia beti da borrokaleku bat. Esparru horretan, Malvinetan gertatu zena berrikusi, ikertu eta epaitu ahal izatea sastakada bat da indar armatuek eman nahi izan ziotena zentzuaren muinari. Proba horien arabera, honako honek izan beharko luke kontakizunak: Malvinetan gertatua diktadura zibiko militarraren beste atal bat baino ez zela izan. Malvinetara joan ziren guztiak ez ziren heroiak izan. Batetik, soldaduska egitera joandako soldaduak zeuden, ekintza heroikoak egin zituztenak; eta, bestetik, genozidak eta torturatzaileak».\nBorruto epaileak kausa atzeratuko zuela jakinarazi ondoren, kereilaren bultzatzaileak Rio Grandera joan ziren, harekin elkartzeko. Guerrero Iraola ordezkaritza hartan zegoen. «Esan genion haren eskuetan dagoela biktimen ongizate fisikoa eta psikikoa, eta kereilaren eta frogarako material guztien balioa. Estatuak ez du erantzunik ematen, eta uste dugu biktimak trukerako txanpon gisa erabiltzen dituela. Horregatik, uste dugu estatuak ez duela aitzakiarik egia, justizia eta erreparazioa lortzeko kausa hau alde batera uzteko».


naiz: agenda - Ondarroako Antxoa Egune\nMaiatzeko hirugarren larunbatean ospatzen da urtero antxoaren inguruko jaia Ondarroan. Izan ere, udaberriaren hasieran da antxoaren arrantza nabarmentzen den garaia.\nHitzordua maiatzaren 18an izango da aurten. Antxoaz egindako pintxoak egunaren protagonista izango dira eta, horretaz gain, urtero banatzen den Zilarrezko-Antxoa saria emango da. Eskualdeko produktuen eta kontserben salmenta ez da faltako egunean zehar.


Laister arte! - - Guaixe.eus\nRosa Otxoa 2015-06-26 08:00\nAzken bi urte hauetan Guaixeren irakurleokin elkartzeko aukera izan dut zuekin hainbat kezka eta gogoeta konpartitzeko. Lagunekin kafe bat edo ardo bat hartzerakoan eginiko hausnarketak banatu ditut, eztabaidak eta ideia trukaketak guztiok aberasten gaituztela pentsatzen dudalako. Gure hizkuntzan, gure egunkari batean gure arazoei buruz idazteko txokotxo bat izatea pribilegio handi bat da eta bihotzez eskertzen diet aukera Guaixeren erredaktoreei. Baina uste dut aukera hori merezi duten jende asko dagoela gure Sakanan.\nBerdeak alderdi politiko bezala sortu zirenean, Alemanian 1980an, txandatze printzipio bat jaso zuten beraien estatutuetan. Inor ezin zen bi urte baino gehiago kargu batean egon, ez alderdian, ez parlamentuan, ez edozein instantzian. Horrekin botere abusua eta kargu desberdinen pilatzea galarazi, edo gutxienez zailtzea nahi zuen. Gure politikoen artean ondo ezagutzen eta sufritzen ditugun portaerak. Baina Alemanian gauzak ez dira hain desberdinak eta berdeek 1991n printzipio hori baztertu egin zuten alderdiaren estatutuak aldatuz.\nEz da printzipio txarra eta, nire bigarren urte hau bukatzerakoan, pentsatu dut txandatze printzipioa neure buruari aplikatzea ez legokeela gaizki. Ez diot honekin agur esaten Guaixeri, baina orain arte izan dudan txokotxo hori beste sakandar baten esku utzi nahi nuke. Ditugun aukerak eta baliabideak konpartitzeko direlako. Udara ona izan denok eta laister arte.


Egilea: Pablo Carbonell\nZuzendaria: José Troncoso\n“El Mundo de la Tarántula” Pablo Carbonellen liburu berriaren titulua da, arte-panoramako artistarik polifazetikoenetakoa eta espainiar musikaren ikonoa bera. Liburuan bere memoriak kontatzen ditu, eta martxoaren 16an argitaratu zuen Blackiebooks editorialak. Lehen postuetaraino igo da “ez fikziozko” liburu-salmentetan.\n“El Mundo de la Tarántula” titulu horrekin bakarrizketa eta musikalaren erdi-bidean dagoen ikuskizuna aurkezten du artistak. Lan honetan argi eta garbi, baina bai eta ezaugarri duen umorearekin ere, kontatzen du guztia: bere haurtzaro-egunetatik hasi eta azken proiektuetara arte.\nTaula gainean emozio-bidaia egiten du Espainiako azken 30 urteen inguruan, bizitzara lotu zuten adiskideak eta lagun izan zituen abestiak gogoratuz eta sormen artistikoaren esangurari begiratu bat emanez.\nWeb Ofiziala: http://pentacion.com/obras-en-cartel/el-mundo-de-la-tarantula/\nSarreraren prezioa: 12€\nOtsailaren 23a, ostirala


Haizeari elkarrizketa | Karrikiri\nHaizeari eta Itsasori egindako elkarrizketak ekarriko ditugu. Elkarrizketa bana egin diegu, badutelako zer kontatu eta diotena entzutea merezi dutelako. Haiek topatuko dituzue Xabier karrika 4ra bisitan zatoztenean. Haien goxotasuna eta batez ere, euskal kulturarekiko maitasuna eta ezagutza jasoko duzue; aire, ideia eta indar berrituekin etorri zaizkigu, eta gure proiektuan nabari dugu jada, bultzada polita eman digute. Etorri eta sentitu zuek ere indar hau.\nJaiotzetik izan dut euskara ama-hizkuntza gisa, nahiz eta gurasoek helduaroan (ber)ikasi. Nik mundua euskaraz ulertzeko apostua egin zuten; euskara ikasten, etxean euskaraz jarduten, eta euskarazko hezkuntza publikoaren alde borroka egiten. Lehen Arturo Campion ikastetxea zenean -orain Txantreako Bernart Etxepare denean- “D” eredua ireki zuten gurasoek beste 12 haurren gurasoekin batera, eta esanen nuke hautu horrek eraman ninduela euskararen erresistentzia guneak babestu eta hedatzeko lekukoa hartzera. Euskal Ikasketak ikasi nituen Gasteizen, eta aukera izan dudan guztietan ibili izan naiz euskal komunitate(et)atik elikatzen. Iruñean beti bilatu izan ditut euskararen arnasguneak; antzerkian haurra nintzenean, bertso eskolan nerabezaroan eta Karrikirin eta beste hainbat saltsatan gaur egun.\nBai. Iruñeko eta Euskal Herriko-euskal komunitatean mugitzen zena ezagutzeko erreferentziazko gune izan da niretzat beti.\nGabonetako egun mugituetan hasi nintzen ni; udazken pandemiko baten osteko sakel bete(ago)en artean, eta elkar maite dugula opari bidez erakusteko premia igartzen ahal zen une kurioso batean. Eguneko ordu asko gutizi artean pasatzearen irrika oroitzen dut, baita nire eskuek oparitarako paketeak egiteko hartu zuten automatismoa ere!\nDenetarik ikusten da hemen; literatur lan zehatz baten bila datozen irakurle puretak, bere seme-alabekin euskaraz jarduteko euskarri bila datozen guraso euskaldun berriak, etxea dekoratzeko lamina bila datozen gazte eta ez hain gazteak, osasun mental bila euskarazko eleberrian babes hartzen duten irakurleak, bilobentzako opari bila datozen atso eta agureak, Dona Jakue bidea egiten dabiltzan turistak eta beste hainbat satelite, lagun artean euskaraz aritzea kitzikagarria dela ohartu, eta jolas bila datozen gazteak… Imaginatzekoak dira perfil guztiak, baina denek harritzen naute era berean, kar, kar…\nAzken urteetan ezagutu ditudan kultur eta arte arloko diziplinen euskarazko zirkuitu osasuntsu bat egitea amesten dut Iruñean.\nLiteraturan, Lazunak Azazkaletan (Oihana Arana, Susa) eta Algara Mutilatuak (Ane Labaka, Lisipe); musikan, Ibil Bediren Beltxarga Beltza eta Eneritz Furyaken Emadan.


topic_facet:"Elektrizitatea eta Elektronika (Lanbide Arloa)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Instalazioa eta mantenimendua (Lanbide Arloa)" topic_facet:"Neurketa eta Erregulazio Sistemak (Modulua)" genre_facet:"Curriculumeko baliabideak" author_facet:"FESTO Pneumatik S.A.V."\nProposatutako gaia: Elektrizitatea eta Elektronika (Lanbide Arloa) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Instalazioa eta mantenimendua (Lanbide Arloa) Proposatutako gaia: Neurketa eta Erregulazio Sistemak (Modulua) Generoa / Forma: Curriculumeko baliabideak Egilea: FESTO Pneumatik S.A.V.\n1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Galdaketa eta pulbimetalurgiaren bidezko produkzioa (Heziketa Zikloa). Goi maila Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea automatizatuen muntaia- eta mantentze-lanak (Modulua) Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Muntaia- eta mantentze-lan elektriko/elektronikoak (Modulua) Neurketa eta Erregulazio Sistemak (Modulua) 1 Sistema automatizatuak (Modulua) Guztiak ikusi ... gutxiago ...


Gertrude Belle Elion, sendabide berrien bila\nGertrude Belle Elion, sendabide berrien bila\n1918an jaio zen New Yorken, eta txikitatik izan zuen jakiteko sekulako grina. Hamabost urte zituela, aitona minbiziak jota hil zenean, argi ikusi zuen zientzialaria izango zela. “Gaixotasun izugarri hori sendatzeko zerbait egin nahi nuen”, idatziko zuen gerora. Unibertsitate publikoan kimika ikasi eta 19 urterekin graduatu ondoren, ez zuen aukerarik izan goi-ikasketak egiteko, gurasoek ez baitzuten dirurik. Kimikari gisa laborategiren batean lanean hasi nahi izan zuen, baina, krisi ekonomiko betean, oso aukera gutxi zeuden, eta gutxiago emakumeentzat. “Ez ninduen inork serio hartzen. Emakumeek ez zutela kimika egiten esaten zidaten. Nik, ordea, ez nuen arrazoirik ikusten emakumeok lan hori egin ezin izateko”.\nElhuyar Aldizkariak artikulu bat egin du bere ibilbidea gogora ekarriz.\nHemen irakurri: http://aldizkaria.elhuyar.eus/istorioak/gertrude-belle-elion-sendabide-berrien-bila/